2-тиркеме

**Ишкердик иш жүргүзбөгөн жеке адамдын бирдиктүү салык декларациясын (FORM STI-100) толтуруу
тартиби**

**1-глава. Жалпы жоболор**

1. Ушул Тартип Ишкердик иш жүргүзбөгөн жеке адамдын бирдиктүү салык декларациясын (FORM STI-100) (мындан ары - Декларация) толтуруунун эрежелерин аныктайт, ал төмөнкүлөр жөнүндө маалыматтарды камтыйт:

а) Кыргыз Республикасынын Салык кодексинин (мындан ары - Салык кодекси) VII бөлүгүнө ылайык киреше салыгын төлөө;

б) экономикалык иш, анын ичинде мүлк объектилерине/жер участокторуна ээ болуу жана/же аларды пайдалануу тууралуу финансылык жана башка маалыматтарды берүү жөнүндө;

в) киреше булактарын ырастоо жөнүндө.

2. Жеке адам Декларацияны (FORM STI-100) түзүүгө жана берүүгө милдеттүү Декларация тапшыруучу (мындан ары - Декларация тапшыруучу) болуп саналат, эгерде Декларация тапшыруучу:

а) отчеттук жылдын ичинде Кыргыз Республикасынын аймагында болгонуна же болбогондугуна карабастан ишкердик иш жүргүзбөгөн, бирок ошол эле учурда бул экономикалык иш Кыргыз Республикасынын аймагында же анын чегинен сырткары жүргүзүлгөндүгүнө карабастан, башка экономикалык иштин бир жана андан көп түрлөрүн жүргүзгөн Кыргыз Республикасынын жараны болсо;

б) ишкердик иш жүргүзбөгөн, бирок ошол эле учурда бул экономикалык иш Кыргыз Республикасынын аймагында же анын чегинен сырткары жүргүзүлгөндүгүнө карабастан, башка экономикалык иштин бир жана андан көп түрлөрүн жүргүзгөн Кыргыз Республикасынын резиденти - чет өлкөлүк жаран же жарандыгы жок адам болсо;

Эскертүү. Резиденттикке карабастан, республиканын аймагында ишкердик жүргүзгөн чет өлкөлүк жаран же жарандыгы жок адам жеке ишкер катары каттоодон өтүүгө жана FORM STI – 102 формасы боюнча ишкердик иш жүргүзгөн жеке адамдын Декларациясын түзүүгө жана тапшырууга милдеттүү.

3. Декларация отчеттук жыл үчүн түзүлөт жана Декларация тапшыруучу тарабынан отчеттук мезгилден кийинки жылдын 1-апрелине чейин, Декларация тапшыруучунун тандоосу боюнча: катталган жери же иш жүзүндө жашаган жери боюнча салык органына берилет.

4. Декларациянын формасы төмөнкү тиркемелерди өзүнө камтыйт:

а) «Жылдык жыйынды киреше» (FORM STI-100-001) 1-тиркеме. Көрсөткүчтөр жок учурда тиркеме толтурулбайт жана Декларацияга тиркелбейт;

б) «Салык салынбай турган кирешелер жана төлөм булактарында салык салынган кирешелер» (FORM STI - 100-002) 2-тиркеме. Көрсөткүчтөр жок учурда тиркеме толтурулбайт жана Декларацияга тиркелбейт;

в) «Мүлк салыгы жана жер салыгы» (FORM STI-100-003) 3-тиркеме. Бул тиркеме эгерде, Декларация тапшыруучунун ишкердик иште колдонулбаган мүлкү жер жана участоктору болсо толтурулат жана берилет;

г) «Активдердин кыймылы» (FORM STI-100-004) 4-тиркеме. Бул тиркеме бардык Декларация тапшыруучулар тарабынан толтурулууга тийиш.

5. Декларациянын формасынын төмөнкү бөлүгүндө салык төлөөчү толтурган тиркемелер «X» белгиси менен белгиленет, ал тигил же бул тиркеменин берилгендигин ырастайт.

Мисал. Декларация тапшыруучу Абдылдаев 2013-жылы уюмда жалданма жумушчу катары иштеген. Бишкек шаарында 4 бөлмөлүү батирде жашайт, батирге менчик укугу жубайына катталган, ал
2013-жылдын 1-майына чейин салык органына мүлк салыгы боюнча салык милдеттенмесин көрсөтүү менен, «1-топтогу объекттер боюнча мүлк салыгынын маалыматтык эсебин» (FORM STI-086) берген. Абдылдаевдердин үй-бүлөсүндө башка кирешелери жана мүлк объектилери жок.

2013-жыл үчүн Декларацияга Абдылдаев төмөнкүлөрдү толтурат жана берет:

- Ишкердик иш жүргүзбөгөн жеке адамдын бирдиктүү салык декларациясынын формасын (FORM STI-100);

-«Жылдык жыйынды кирешелер» (FORM STI-100-001) 1-тиркемесин;

-«Активдердин кыймылы» (FORM STI-100-004) 4-тиркемесин.

6. Декларациянын 102, 103, 104, 201 жана 202-уячаларында, ошондой эле тиркемелердин ушуларга окшош уячаларында көрсөтүлгөн маалыматтар бирдей болууга тийиш.

7. 3-тиркемени кошпогондо, Декларациянын жана тиркемелердин тиешелүү уячаларында көрсөткүчтөр жок болсо, «0» цифрасы көрсөтүлөт.
 3-тиркемеде Декларация тапшыруучунун менчигиндеги мүлк объектилери жана жер участоктору боюнча көрсөткүчтөр көрсөтүлгөндөн кийин толтурулбаган саптар калса, анда алар узун-туурасы боюнча «Z» белгиси менен чийилет.

8. Социалдык жана мүлктүк эсептен чыгарууларга болгон укукту, ошондой эле чет мамлекетте төлөнгөн киреше салыгынын суммасын эсепке алууну ырастаган документтерди кошпогондо, киреше алууну, салыкты төлөм булагынан кармоону, Декларация тапшыруучунун салык төлөгөндүгүн, ошондой эле анын эсептен чыгарууга, жеңилдиктерге жана/же салыкты төлөөдөн бошотууга укуктарын ырастаган документтер Декларация тапшыруучунун сактоосунда болот жана Декларацияга тиркелбейт.

9. Социалдык эсептен чыгарууларды жана/же мамлекеттик эмес пенсиялык камсыздоо төлөмдөрү боюнча эсептен чыгарууларды жана/же мүлктүк эсептен чыгарууларды жана/же чет мамлекетте төлөнгөн киреше салыгынын суммасын эсепке алууну каалаган Декларация тапшыруучу Декларацияга эсептен чыгарууга/эсепке алууга карата анын укугун ырастаган документтердин көчүрмөлөрү менен эсептен чыгарууну алууга арызын тиркейт. Ырастоочу документтердин түп нускалары эсептен чыгарууну берүү жөнүндө чечим чыгаруу учурунда салык төлөөчүнүн документтерин изилдеген салык органынын кызмат адамына көрсөтүлөт жана Декларация тапшыруучунун сактоосунда калат. Социалдык эсептен чыгарууларды алууда арыз DOC STI-162 формасы боюнча толтурулат.

10. Декларацияны толтурган учурда, акча каражатынан башка активдердин наркы Декларация тапшыруучу тарабынан ырастоочу документтердин негизинде, алар жок болсо, Декларация тапшыруучунун өз алдынча баалоосунун негизинде учурдагы базар баалары боюнча көрсөтүлөт.

11. Декларациянын төмөнкү бөлүгүндө Декларацияга кол койгон адамдын толук аты-жөнү көрсөтүлөт. Декларацияга жана анын тиркемелерине төмөнкүлөр кол коюшат:

а) Декларацияны өз алдынча берген учурда, Декларация тапшыруучу;

б) жашы жете элек балдардын жана аракетке жөндөмсүз башка адамдардын ата-энесинин же камкорчуларынын бири;

в) Салык кодексинин 46-беренесине ылайык Декларация тапшыруучу нотариалдык күбөлөндүрүлгөн ишеним кат берген Декларация тапшыруучунун салык өкүлү. Декларация тапшыруучунун кызыкчылыгын коргоого ыйгарым укуктуу салык өкүлү тарабынан Декларация түзүлгөн жана берилген учурда, Декларацияга Декларация тапшыруучунун өзү же ишеним катта көрсөтүлгөн ыйгарым укуктарга ылайык ишенимдүү адам/уюмдун-өкүлдүн жетекчиси кол коёт. Мөөрү болгон учурда, коюлган кол Декларацияга кол койгон адамдын/уюмдун мөөрү менен күбөлөндүрүлөт.

12. Декларация салык органына кагаз жүзүндө баруу тартибинде, тапшыргандыгы жөнүндө кабарлоо менен заказдык кат түрүндө почта аркылуу, ошондой эле электрондук түрдө берилет:

а) Декларация баруу тартибинде берилген учурда эки нускада толтурулат. Салык органынын кызмат адамы Декларацияны алган датасын, Декларацияны кабыл алган кызмат адамынын ИСНин жана салык органынын штампын коюу менен тийиштүү уячаларды толтурат. Декларациянын экинчи нускасы салык органынын белгиси менен Декларация тапшыруучуга кайтарылат жана анын сактоосунда калат;

б) Декларация салык органына кабарлоо аркылуу заказдык кат менен почта боюнча берилген учурда эки нускада жөнөтүлөт. Мында:

- салык төлөөчү заказдык каттын жеткендиги тууралуу почта байланышынын кабарлоосун алат, ал Декларация берилгендигинин ырастоосу болуп саналат;

- салык органынын кызмат адамы салык төлөөчүнүн заказдык катын алгандан кийин Декларацияны алган датасын, Декларацияны кабыл алган кызмат адамынын ИСНин коюу менен тийиштүү уячаларды толтурат жана салык органынын штампын коёт;

- Декларациянын бир нускасы (салык органынын белгиси менен) кабарлоо аркылуу заказдык кат менен салык төлөөчүгө жөнөтүлөт.

в) Декларация электрондук түрдө берилген учурда, декларация тапшыруучу салык органы тарабынан Декларациянын кабыл алынгандыгы жөнүндө электрондук почта аркылуу кабарлоо алат.

Эскертүү. Салык органына электрондук түрдө келип түшкөн Декларация юридикалык күчкө ээ, ал эми документтерди электрондук формада берген салык төлөөчү отчет берген болуп саналат жана аны кагаз жүзүндө кайталоодон бошотулат.

Эгерде, Декларация тапшыруучуда төмөнкүдөй электрондук билдирүүлөр болсо, отчетту бергендигинин фактысы болуп таанылат:

- сервистин адистештирилген операторунун (салык төлөөчү тарабынан салык отчетунун жөнөтүлгөн убактысы жана датасы камтылган электрондук документ) ырастоосу;

- салык кызматынын отчетту алгандыгы жөнүндө ырастоосу (кирүү контролунун протоколу).

Декларацияны электрондук түрдө берүү тартибине тийиштүү толук маалымат ыйгарым укуктуу салык органынын (www.sti.gov.kg) расмий сайтына жайгаштырылган.

**2-глава. Ишкердик иш жүргүзбөгөн жеке адамдын бирдиктүү салык декларациясынын (FORM STI-100) формасын толтуруу**

13. Декларациянын 001-уячаларын толтуруу төмөнкүдөй жүргүзүлөт:

а) эгерде, Декларация календардык жыл үчүн биринчи жолу тапшырылып жатса, «X» түрүндөгү белги «Алгачкы» уячасына коюлат;

б) эгерде, Декларация мурда ушул эле салык мезгили үчүн тапшырылган болсо, бирок кандайдыр бир так эместиктер же каталар табылып, берилүүчү Декларацияда оңдолсо, «X» түрүндөгү белги «Такталган» уячасына коюлат;

14. Декларациянын уячаларын толтуруу төмөнкүчө жүргүзүлөт:

а) 102-уячада Декларация тапшыруучунун Кыргыз Республикасынын Социалдык фонду тарабынан ыйгарылган ИСНи көрсөтүлөт. Эгерде декларация тапшыруучунун ИСНи жана социалдык коргоо күбөлүгү жок болсо, салык органы ИСНди ыйгарым укуктуу салык органы тарабынан белгиленген регламентке ылайык ыйгарат;

б) 103-уячада Декларация тапшыруучунун паспортундагы же туулгандыгы тууралуу күбөлүгүндөгү маалыматтарына ылайык аты-жөнү көрсөтүлөт;

в) 104-уячада Декларация тапшырган жери боюнча салык органынын коду жана аталышы көрсөтүлөт;

г) 106-уячада Декларация тапшыруучунун паспортунун же туулгандыгы тууралуу күбөлүгүнүн номери жана сериясы көрсөтүлөт. Эгерде Декларация тапшыруучунун паспорту жок болсо, уячага “жок” деген сөз жазылат;

д) 107-уячада Декларация тапшыруучунун паспортун же туулгандыгы тууралуу күбөлүгүн берген өлкө көрсөтүлөт;

е) 108-уячада Декларация тапшыруучунун салыктык катталган (катталган) жери боюнча байланыш бөлүмүнүн почта индекси көрсөтүлөт;

ж) 110-уячада Декларация тапшыруучунун салыктык катталган (катталган) жери боюнча калктуу конуштун аталышы (облус, шаар, район, айыл) көрсөтүлөт;

з) 111-уячада Декларация тапшыруучунун салыктык катталган (катталган) жери боюнча дареги (кичи район/көчө, үй, батир номери) көрсөтүлөт;

и) 112-уячада Декларация тапшыруучунун иш жүзүндө жашаган жери боюнча байланыш бөлүмүнүн почта индекси көрсөтүлөт;

к) 113-уячада Декларация тапшыруучунун иш жүзүндө жашаган жери боюнча калктуу конуштун аталышы (облус, шаар, район, айыл) көрсөтүлөт;

л) 114-уячада Декларация тапшыруучунун иш жүзүндө жашаган жеринин дареги (кичи район/көчө, үй, батир номери) көрсөтүлөт;

м) 115-уячада Декларация тапшыруучунун байланыш телефонунун номери көрсөтүлөт;

о) 116-уячада эгерде болсо, Декларация тапшыруучунун электрондук почтасынын дареги көрсөтүлөт.

Эскертүү. 108, 111, 112, 113, 114, 115 жана 116-уячалардын көрсөткүчтөрү Декларация берилген датага карата толтурулат.

15. 201-уячада Декларация тапшыруучу үчүн салык мезгили кайсыл айдан башталгандыгы көрсөтүлөт:

а) эгерде, Декларация тапшыруучу отчеттук жылдын ичинде башка экономикалык ишти жүргүзүүнү улантса, бул уячада салык мезгили отчеттук жылдын башталышынан тартып көрсөтүлөт: “01.01.20\_\_-ж.”;

б) эгерде, Декларация тапшыруучу отчеттук жылга чейин башка экономикалык иш жүргүзбөсө, ал эми отчеттук жылда аны жүргүзө баштаса, анда бул уячада салык мезгили башка экономикалык иштин жүргүзүлө баштаган күнүнөн тартып көрсөтүлөт.

Эскертүү. Башка экономикалык иштин жүргүзүлө башташына мисал катары Кыргыз Республикасынын аймагында кыймылсыз мүлк объекттерин, жер участогун сатып алуу, Кыргыз Республикасынын жаранынан мурас алуу боло алат.

в) эгерде Декларация тапшыруучу жарандыкты же Кыргыз Республикасынын резиденти статусун салыктык мезгил ичинде алган болсо, анда бул уячада салыктык мезгил жарандыкты же резиденттик статусту алган күндөн тартып көрсөтүлөт.

16. 202-уячада салык мезгили аяктаган дата көрсөтүлөт:

а) эгерде Декларация тапшыруучу отчеттук жылдын ичинде башка экономикалык ишин жүргүзүүнү уланткан болсо, бул уячада отчеттук жылдын аякташы көрсөтүлөт: “31.12.20\_\_-ж.”;

б) эгерде Декларация тапшыруучу - Кыргыз Республикасынын жараны отчеттук жылда Кыргыз Республикасынын жарандыгын жоготсо жана өлкөнүн чегинен чыгып кетсе, бул уячада жарандыгын жоготкон дата көрсөтүлөт;

в) эгерде Декларация тапшыруучу - Кыргыз Республикасынын жараны отчеттук жылда Кыргыз Республикасынын жарандыгын жоготсо, бирок ошол эле учурда Кыргыз Республикасында жашап жатса, бул уячада өлкөдөн иш жүзүндө чыккан дата же отчеттук жылдын аягы көрсөтүлөт.

17. Декларацияны толтуруу үчүн алгач Декларация тапшыруучунун көрсөткүчтөрү бар Декларациянын тиркемелерин толтуруу зарыл.

Декларацияны толтуруу толтурулган тиркемелерден көрсөткүчтөрдү көчүрүүдөн башталат жана Декларациянын көрсөткүчтөрүн эсептөө менен аяктайт.

18. 050-уячасына ушул Тартиптин 1-тиркемесинин 199-уячасында көрсөтүлгөн жылдык жыйынды кирешенин суммасы көчүрүлөт.

19. 051-уячада салык мезгилинин ар бир айы үчүн эсептик көрсөткүчтөрдүн 6,5 өлчөмүндөгү жеке эсептен чыгаруулардын суммасы көрсөтүлөт.

Эскертүү: Салык салынуучу киреше алган Декларация тапшыруучу, ал жыл ичинде иштегенине же иштебегенине же болбосо жыл ичинде толук эмес айларда иштегенине карабастан, отчеттук жылдын ар бир айы үчүн эсептик көрсөткүчтөрдүн 6,5 өлчөмүнө (6,5 x 100 сом = 650 сом) барабар жеке эсептен чыгарууга укуктуу. Мындай эсептен чыгаруу 2013-жыл үчүн 7800 сомго (650 сом х 12 ай) барабар.

20. 052-уячада салык мезгилиндеги ар бир ай үчүн Декларация тапшыруучунун багуусундагы адамдардын ар бирине бир эсептик көрсөткүч өлчөмүндөгү эсептен чыгаруулар көрсөтүлөт:

а) эгерде, Декларация тапшыруучунун багуусундагы адамдары болсо, ал бул уячага алардын ар бирине отчеттук мезгилдин ар бир айы үчүн 100 сом өлчөмүндөгү (жылына бирөөнө эң чоң өлчөмү 1200 сом) эсептен чыгаруулардын суммасын көрсөтүүгө укуктуу, бул үчүн ырастаган документтердин болушу зарыл;

б) эгерде, Декларация тапшыруучу эсептен чыгарууну алган багуудагы адам Декларация тапшыруучунун асыранды баласы болсо, ырастоочу документтер болуп төмөнкүлөр саналат:

- туулгандыгы тууралуу күбөлүк/баланы жашы жеткенге чейин асырап алуу тууралуу документ, 18 жаштан кийин багып алуу документ түрүндө ырасталышы керек;

- эгерде, асыранды бала окуу жайында окуса жана анын жаш курагы
24 жаштан ашпаса, анын стипендия албагандыгы жөнүндө окуу жайдын маалымкаты;

- Декларация тапшыруучунун каражатынын эсебинен жашаган жана эч кандай киреше албаган башка адамдарга карата маалымкат. Мисалы, мындай адамдар болуп пенсия албаган ата-энеси, жубайы-үй кожейкеси, камкордугундагы адамдар саналышат. Багуудагы адам тууралуу маалымкат төмөнкү органдардын бири тарабынан берилиши мүмкүн: айыл өкмөтүнөн, үй башкармалыгынан, турак-жай ээлеринин шериктештигинен, кварталдык комитеттен, турак-жай кооперативинен, башка турак жай-коммуналдык уюмдарынан.

Эскертүү. Эгерде багуудагы адам бир нече жеке адамдардын багуусунда болсо, анда багуудагы адамга карата эсептен чыгарууну жеке адамдардын биринин гана алуусуна уруксат берилет.

Салык салуу максатында багуудагы адам болуп, Декларация тапшыруучунун кирешесинин эсебинен жашаган жана кирешеси жок анын жакын тууганы саналат.

Кыргыз Республикасынын үй-бүлө мыйзамдарына ылайык никеде турган адамдар, асырап алгандар жана асырандылар, камкорчулар жана (же) көзөмөлчүлөр, ошондой эле ата-энелер, балдар, толук бир тууган жана толук эмес бир тууган ага-инилер жана эже-карындаштар, чоң аталар, чоң энелер, неберелер жакын туугандар деп таанылат.

21. 053-уячада мамлекеттик социалдык камсыздандыруу боюнча чегерүүлөрдү эсептен чыгаруунун суммасы көрсөтүлөт. Бул уячага жумуш берүүчү жумушчунун эмгек акысынан кармап калган суммалар киргизилет. Бул сумманы төлөө Декларация тапшыруучу үчүн камсыздандыруу төгүмдөрүн төлөгөн башка субъекттин жумуш берүүчүдөн алган маалымкаты менен ырасталат. Камсыздандыруу төгүмдөрүн өз алдынча төлөгөн адамдар, камсыздандыруу төгүмдөрүн төлөгөндүгү тууралуу квитанцияларды сактоосу зарыл.

22. 054-уячада мамлекеттик эмес пенсиялык камсыздандырууга кеткен чыгашалар боюнча эсептен чыгарууларды берүү үчүн: 054 = 050-051-052-053 эсеп жолу менен салык базасы аныкталат. Мамлекеттик эмес пенсиялык камсыздандыруу келишимин түзгөн жана Мамлекеттик эмес пенсиялык фондго төгүмдөрдү төлөгөн Декларация тапшыруучу бул чегерүүлөр боюнча эсептен чыгарууларга укуктуу. Уруксат берилген эсептен чыгаруулардын суммасы Декларация тапшыруучунун салык салынган кирешесинин 8 пайызы менен чектелет. Мамлекеттик эмес пенсиялык фондго төлөнгөн төлөмдөр боюнча эсептен чыгарып алууну каалаган Декларация тапшыруучу, ушул Тартиптин 1-тиркемесинде көрсөтүлгөн документтердин көчүрмөлөрүн Декларацияга тиркейт.

Мисал: Декларация тапшыруучу Искаков мамлекеттик эмес пенсиялык фонд менен келишим түзгөн. Отчеттук жыл үчүн бул фондго төлөнгөн чегерүүлөрдүн суммасы 22000 сомду түздү. Бир жыл үчүн ага 300000 сом суммасында эмгек акы эсептелген. Декларация тапшыруучу иштеген салык агенти - жумуш берүүчү тарабынан жүргүзүлгөн, уруксат берилген эсептен чыгаруулар 37800 сомду түздү, анын ичинде:

1) 7800 сому - бир жыл үчүн жеке эсептен чыгаруулар;

2) 30000 сому - эсептелген эмгек акынын 10 пайыз өлчөмүндө жумуш берүүчү тарабынан кармалган, Кыргыз Республикасынын Социалдык фондуна чегерүүлөр.

Мамлекеттик эмес пенсиялык камсыз кылууга эсептен чыгарууларды жана кийинки эсептен чыгарууларды эсепке албагандагы киреше салыгынын суммасын эсептөө үчүн салык базасы 262200 сомду (300000 - 37800) түзөт.

262200 сом суммасынын 8 пайызын эсептөө зарыл, ал 20976 сом болот. Бул сумма Декларация тапшыруучу тарабынан Мамлекеттик эмес пенсиялык фондго төлөнгөн, уруксат берилген эсептен чыгаруулардын суммасын чектөө катары кызмат кылат. Бул төлөнгөн 22000 сомдун ичинен 20976 сому гана эсептен чыгарылат дегенди түшүндүрөт.

23. Эгерде, Декларация тапшыруучу Мамлекеттик эмес пенсиялык фондго төлөгөн болсо жана бул төлөмдөр боюнча эсептен чыгарууну алгысы келсе, анда:

а) 055-уячада Декларация тапшыруучу тарабынан Мамлекеттик эмес пенсиялык фондго төлөнгөн сумма боюнча эсептен чыгарууларды чектөөнүн суммасы: 055 = 054 х 8% / 100 эсептик жолу менен аныкталат;

б) 056-уячада Декларация тапшыруучу тарабынан Мамлекеттик эмес пенсиялык фондго иш жүзүндө төлөнгөн сумма көрсөтүлөт;

в) 057-уячада 057=055 - 056 уячалардын маанилеринин арифметикалык айырмасы көрсөтүлөт;

г) эгерде, 057-уячанын мааниси терс болсо, 057-уячанын алдындагы атайын уячага «-» кемитүү белгиси көрсөтүлөт жана 055-уячанын мааниси 058-уячага көчүрүлөт;

д) эгерде, 057-уячанын мааниси оң болсо, 057-уячанын алдындагы атайын уячага белги көрсөтүлбөйт жана 056-уячанын мааниси 059-уячага көчүрүлөт;

е) 060-уячада социалдык эсептен чыгаруу үчүн салык базасынын өлчөмү төмөнкүдөй эсептөө жолу менен аныкталат:

эгерде, 058-уяча толтурулган болсо, 060 = 054 - 058;

эгерде, 059-уяча толтурулган болсо, 060 = 054 - 059 .

24. Эгерде Декларация тапшыруучу жүргүзүлгөн төлөмдөр боюнча эсептен чыгарууларды алгысы келбесе же мамлекеттик эмес пенсиялык фондго төлөбөсө, анда 055, 056, 057, 058, 059-уячаларда «0» цифрасы көрсөтүлөт жана 054-уячанын мааниси 060-уячага көчүрүлөт.

25. Ушул Тартиптин 23 жана 24-пункттарына ылайык алынган
060-уячанын мааниси, социалдык эсептен чыгаруулардын суммасын аныктоо үчүн салык базасы катары кызмат кылат.

Эскертүү. Декларация тапшыруучу өзүнүн жеке окуусуна жана/же жаш курагы 24 жаштан ашпаган өзүнүн багуусундагы адамдардын окууларына жумшаган сумма социалдык эсептен чыгаруулар болуп саналат. Бул эгерде, балдар бакчалары, мектептер, жогорку окуу жайлары Кыргыз Республикасынын билим берүү тармагындагы ыйгарым укуктуу мамлекеттик органдын лицензиясына ээ болушса, алар үчүн төлөнгөн төлөмдөр болушу мүмкүн.

Демек, эгерде Декларация тапшыруучуну жана/же анын багуусундагы адамды окутуу ыйгарым укуктуу мамлекеттик органдын лицензиясы жок ата мекендик уюмда жүргүзүлсө, анда мындай окуу жана тарбиялоо мекемелерине төлөнгөн суммалар эсептен чыгарууга жатпайт.

26. Билим берүү үчүн эсептен чыгарууга болгон укук, Декларация тапшыруучунун кат жүзүндөгү арызынын негизинде Декларацияларды жана ушул Тартиптин 2-тиркемесине ылайык, Декларацияга тиркелген чыгашаларды ырастаган документтердин көчүрмөлөрүн берген учурда берилет.

27. Ошону менен бирге, эгерде окуп жаткан багуудагы адам бир нече жеке адамдардын багуусунда болсо, анда анын окуусуна кеткен чыгашаларды эсептен чыгарууну жеке адамдардын бирине гана алууга уруксат берилет.

28. Эсептен чыгаруулардын суммасы билим алууга эсептен чыгарууну жана мүлктүк эсептен чыгарууларды кошпогон салык базасынын өлчөмүнүн 10 пайызы менен чектелет.

29. Эгерде, окууга эсептен чыгаруунун суммасы чектөө суммасынан ашып кетсе, анда кийинки жылдардагы Декларацияларды берүү учурунда мындай ашып кетүү эсептен чыгарылбайт.

Мисал: ушул Тартиптин 22-пунктунда мисал келтирилген Декларация тапшыруучу Искаков өзүнүн билим деңгээлин жогорулатуу чечимин кабыл алган жана Салык консультанттарынын палатасына үч айлык курска барган. Искаков өз каражатынан окууга 15000 сом төлөгөн. Салык консультанттарынын палатасы Кыргыз Республикасынын Билим берүү министрлиги тарабынан белгиленген тартипте берилген окутуу лицензиясына ээ болот. Ушул Тартиптин 22-пунктундагы мисалда Искаковдун киреше салыгы боюнча салык базасы стандарттуу эсептен чыгарууларын эске алуу менен 241224 сомду (262200-20976) түзгөн, көрсөтүлгөн салык базасынан билим алууга эсептен чыгаруунун суммасын чектөө өлчөмүн эсептөө зарыл. Социалдык эсептен чыгаруу боюнча чектөөнүн суммасы 24122 сомду (241224 x 10%) түзөт. Искаков окуу үчүн төлөгөн 15000 сом эсептелген өлчөмдөн (24122 сом) аз болгондуктан, билим алуу үчүн төлөнгөн бардык сумма эсептен чыгарылат.

30. Эгерде, Декларация тапшыруучу билим алуу үчүн төлөмдөрдү жүргүзсө жана бул төлөм боюнча эсептен чыгарууну кааласа, анда:

а) 061-уячада Декларация тапшыруучу тарабынан мамлекеттик эмес пенсиялык фондго төлөнгөн сумма боюнча эсептен чыгарууну чектөө суммасы: 061 = 060 x 10 / 100 эсептик жол менен аныкталат;

б) 062-уячада Декларация тапшыруучу тарабынан ата мекендик билим берүү мекемесине иш жүзүндө төлөнгөн сумма көрсөтүлөт;

в) 063-уячада 063 = 061 - 062 уячалардын маанилеринин арифметикалык айырмасы көрсөтүлөт;

г) эгерде, 063-уячанын мааниси терс болсо, 063-уячанын алдындагы атайын уячага «-» кемитүү белгиси көрсөтүлөт жана 061-уячанын мааниси 064-уячага көчүрүлөт;

д) эгерде, 063-уячанын мааниси оң болсо, 063-уячанын алдындагы атайын уячага «-» кемитүү белгиси көрсөтүлбөйт жана 062-уячанын мааниси 065-уячага көчүрүлөт.

31. Эгерде, Декларация тапшыруучу билим алуу үчүн төлөмдөрдү төлөбөсө же бул төлөмдөр боюнча эсептен чыгарууну алууну каалабаса, анда 061, 062, 063, 064, 065-уячаларда «0» цифрасы көрсөтүлөт.

32. 066-уячада Салык кодекси тарабынан белгиленген мүлктүк эсептен чыгаруулар үчүн чектөө көрсөтүлөт. Ипотекалык кредит алып, Кыргыз Республикасынын аймагында кыймылсыз турак жай мүлкүн сатып алган жана/же кыймылсыз турак жай объектисин курган Декларация тапшыруучу бул эсептен чыгарууну ала алат. Ипотекалык кредит сатып алынган же курулуп жаткан мүлк күрөөгө коюлган учурда берилет. Уруксат берилген мүлктүк эсептен чыгаруунун өлчөмү жылына 230000 сом сумма менен чектелет.

33. Мүлктүк эсептен чыгаруу укугу Декларация тапшыруучуга –ипотекалык кредит менен алган каражатка сатып алган мүлктүн ээсине Декларация тапшыруучунун кат жүзүндөгү арызынын жана Декларация берүүдө ушул Тартиптин 3-тиркемесине ылайык тиркелүүчү жана кеткен чыгашаларды ырастаган документтердин көчүрмөлөрүнүн негизинде берилет.

Мисал. Ушул Тартиптин 22 жана 29-пункттарында мисал келтирилген Декларация тапшыруучу Искаков 2012-жылдын январында турак үй куруу үчүн банктан 1000000 сом өлчөмүндө 5 жылдык мөөнөткө ипотекалык кредит алган. Ипотекалык кредитке келишимдин шарттары боюнча алгачкы эки жыл жеңилдик берилген жылдар болуп саналып, кредиттин негизги суммасы төлөнгөн эмес. Ошондуктан Искаков 2012 жана 2013-жылдарда кредит боюнча жыл сайын 150000 сом өлчөмүндө пайыздарды гана төлөп турган.

Декларация тапшыруучу 2013-жылдын жыйынтыгы боюнча Декларация берген учурда 2013-жылда төлөнгөн пайыздардын толук суммасын эсептен чыгарууга укуктуу, анткени ал ипотекалык кредит боюнча эсептен чыгаруулардын белгиленген максималдуу чегинен аз.

Ушул Тартиптин 22 жана 29-пункттарында келтирилген мисалдардын маалыматтарына ылайык Искаковдун киреше салыгынын салык базасы билим алууга эсептен чыгарууну эске алганда 241224 - 15000 = 226224 сомду түзгөн.

2013-отчеттук жыл үчүн Декларацияны толтуруунун жыйынтыгы боюнча Искаковдун төлөмгө карата киреше салыгын эсептөө үчүн салык базасы 226224 - 150000 = 76224 сомду түзөт. Эсептелген киреше салыгынын суммасы 76224 \* 10% / 100% = 7622 сомго барабар болот.

Декларация тапшыруучу отчеттук жылдын ичинде Мамлекеттик эмес пенсиялык фондго өзүнүн чегерүүлөрү боюнча документтерди жумуш берүүчүнүн бухгалтериясына бербегенин эске алып, жумуш берүүчү салык агенти катары отчеттук жылдын ичинде Декларация тапшыруучу үчүн 262200 x 10% / 100% = 26220 сом өлчөмүндө жеке эсептен чыгарууларды жана милдеттүү мамлекеттик камсыздандыруу боюнча эсептен чыгарууларды эске алуу менен гана эсептелген салык базасынан киреше салыгынын суммасын төлөгөн.

Декларация тапшыруучу Искаков мамлекеттик эмес пенсиялык камсыздандырууга, өзүнүн квалификациясын жогорулатууга кеткен чыгашалар боюнча, ошондой эле ипотекалык кредит боюнча пайыздарды төлөөгө эсептен чыгарууларды алып, 2013-жыл үчүн төлөй турган киреше салыгынын эсептелген суммасын 26220 - 7622 = 18598 сомго төмөндөткөн.

Декларация берүүнүн жыйынтыгы боюнча 18598 сом өлчөмүндөгү сумма Декларация тапшыруучу Искаковдун киреше салыгы боюнча ашык төлөгөн суммасы болуп саналат жана:

- Декларация тапшыруучу тарабынан жер салыгын, кыймылсыз мүлк салыгын, транспорт каражаттарынын салыгын төлөө үчүн пайдаланылышы;

- Декларация тапшыруучунун салыктык катталган жери, башкача айтканда катталган дареги боюнча салык органына берген арызынын негизинде ага кайтарылып берилиши мүмкүн.

Салыкты кайтарып алуу үчүн Декларация тапшыруучу арызына кеткен чыгашаларды ырастаган документтердин көчүрмөлөрүн тиркейт.

34. Эгерде, Декларация тапшыруучу мүлктүк эсептен чыгарууга укуктуу болсо жана аны алууну кааласа, анда:

а) 067-уячада ипотекалык кредит боюнча төлөнгөн пайыздардын иш жүзүндөгү суммасы көрсөтүлөт;

б) 068-уячада 068 = 066 – 067-уячаларынын маанилеринин арифметикалык айырмасы көрсөтүлөт.

в) эгерде, 068-уячанын мааниси терс болсо, 068-уячанын алдындагы атайын уячага «-» кемитүү белгиси көрсөтүлөт жана 066-уячанын мааниси 069-уячага көчүрүлөт;

г) эгерде, 068-уячанын мааниси оң болсо, 068-уячанын алдындагы атайын уячага белги көрсөтүлбөйт жана 067-уячанын мааниси 070-уячага көчүрүлөт.

35. Эгерде, Декларация тапшыруучу жүргүзүлгөн төлөмдөр боюнча эсептен чыгарууну алууну каалабаса же ипотекалык кредит боюнча төлөмдөрдү жүргүзбөсө, анда 067, 068, 069 жана 070-уячаларда «0» цифрасы көрсөтүлөт.

36. 071-уячада Декларация тапшыруучунун киреше салыгынын салык базасынан уруксат берилген эсептен чыгаруусунун толук суммасы көрсөтүлөт:

071 = 051 + 052 + 053 + (058 же 059) + (064 же 065) + (069 же 070).

37. 072-уячада Декларацияны толтуруунун жыйынтыгы боюнча Декларация тапшыруучунун салык салынган кирешеси: 072 = 050 - 071 көрсөтүлөт. 072-уячанын мааниси оң же терс, ошондой эле нөлгө барабар болушу мүмкүн:

а) эгерде, мааниси терс болсо, 072-уячанын алдындагы сол тарабында жайгашкан атайын уячада «-» кемитүү белгиси көрсөтүлөт;

б) эгерде, мааниси терс болсо же «0»гө барабар болсо, анда
 073-074-уячаларда «0» цифрасы көрсөтүлөт;

в) эгерде, мааниси оң болуп калса, анда атайын уячада белги коюлбайт жана 073-081-уячалар толтурулат.

38. 073-уячада Салык кодексинин 173-беренесине ылайык киреше салыгынын ставкасы көрсөтүлөт.

39. 074-уячада (072-уячанын мааниси х 073-уячанын мааниси) / 100% формуласы боюнча эсептелүүчү киреше салыгынын суммасы көрсөтүлөт.

40. 075-уячада салык мезгилинде салык агенттери тарабынан (сый акы, пайыздык жана башка кирешелерди төлөшкөн жумуш берүүчүлөр, субъекттер) кармалган киреше салыгынын суммасы көрсөтүлөт. Кирешени төлөп жаткан жумуш берүүчүнүн/субъекттин төлөнгөн сумма жана киреше салыгынын кармалган суммасы жөнүндө маалымкаты бул сумманын ырастоосу болуп саналат. Маалымкатта көрсөтүлгөн киреше салыгынын суммасы ушул уячада чагылдырылат жана төлөнүүчү салыктын суммасын азайтат.

41. 076-уячада Декларация тапшыруучунун салык мезгили үчүн өз алдынча төлөгөн киреше салыгынын суммасы көрсөтүлөт. Бул сумманы төлөө банктын төлөмдү кабыл алгандыгы жөнүндөгү белгиси бар квитанция/төлөм тапшырыгы менен ырасталат. Бул төлөм документтери Декларация тапшыруучуда сакталат.

42. 077-уячада чет мамлекетте төлөнгөн жана эсепке алууга жаткан киреше салыгынын суммасы көрсөтүлөт. Декларация тапшыруучу тарабынан чет мамлекетте төлөнгөн салыктын суммасы, эгерде мыйзамда белгиленген тартипте күчүнө кирген, Кыргыз Республикасы менен чет мамлекеттин ортолорунда түзүлгөн Кош салык салууну жоюу жөнүндө макулдашуу болсо жана мындай кирешенин суммасы макулдашуунун ченемдерине ылайык чет мамлекетте салык салынса, киреше салыгы боюнча салык милдеттенмесин эсептөө учурунда эсепке алынат. Эсепке алынган сумманын өлчөмү Кыргыз Республикасынын аймагында колдонулган ставкалар боюнча төлөнүүчү салыктын суммасынан ашпоосу керек. Эсепке алуунун суммасын төмөнкүлөр ырастайт:

- чет мамлекеттин булактарынан алынган кирешелердин жана чет мамлекеттин салык органдары тарабынан күбөлөндүрүлгөн, төлөнгөн киреше салыгынын суммалары жөнүндө маалымкат;

- киреше салыгынын төлөнгөндүгүн ырастаган төлөм документтери.

Эскертүү. Кош салык салуудан качуу тууралуу макулдашуунун бар экендиги жөнүндө маалыматты Декларация тапшыруучу Декларациясын берген салык органынан, ошондой эле ыйгарым укуктуу салык органынын (www.sti.gov.kg) расмий сайтынан алса болот.

Мисал. Декларация тапшыруучу Россия Федерациясында 100000 сомго барабар суммада киреше алган, андан 13% киреше салыгынын ставкасы боюнча 13000 сомго барабар өлчөмдөгү киреше салыгы кармалган. Кыргыз Республикасында төлөнүүчү киреше салыгынын эсебине Россия Федерациясында төлөнгөн киреше салыгынын бардык суммасы эмес, Кыргыз Республикасында колдонулган ставка боюнча төлөнө турган бөлүгү 10%, б.а. 10000 сом гана эсепке алынат. 10000 сом өлчөмүндөгү сумма Кыргыз Республикасында төлөнүүчү киреше салыгын азайтат.

43. 078-уячада 078 = 074-075-076-077-уячаларда көрсөтүлгөн суммалардын ортолорундагы оң, нөлдүк же терс арифметикалык айырма түрүндөгү киреше салыгынын суммасынын калдыгы көрсөтүлөт.
078-уячанын терс мааниси мурда кармалган же төлөнгөн киреше салыгынын бөлүгүн кайтарып алууга Декларация тапшыруучунун укугу бар экенин көрсөтөт. 078-уячанын алдындагы атайын уячага «-» кемитүү белгиси көрсөтүлөт. «0»гө барабар болгон 078-уячанын мааниси Декларацияны толтуруунун жыйынтыгы боюнча Декларация тапшыруучунун бюджет алдындагы салык милдеттенмелери аткарылгандыгын көрсөтөт. 078-уячанын оң мааниси Декларация тапшыруучу отчеттук жыл үчүн киреше салыгы боюнча салык милдеттенмесине кошумча төлөө жүргүзүүгө милдеттүү экенин көрсөтөт.

44. Декларациянын 079-уячасына 078-уячанын «Кайтарылуучу киреше салыгы» терс мааниси көчүрүлөт. Декларация тапшыруучу төмөнкүлөргө укуктуу:

а) күндөлүк мезгил үчүн анын башка салыктарын төлөөнүн эсебине жана/же келечектеги мезгилдердеги салыктардын, мисалы, жер салыгынын же мүлк салыгынын эсебине киреше салыгынын ашык төлөнгөн суммасын эсепке кошууга;

б) анын салык карыздарын төлөөнүн, ошондой эле пайыздарды, туумдарды жана салык санкцияларын төлөөнүн эсебине киреше салыгынын ашык төлөнгөн суммасын эсепке кошууга;

в) бул сумманы бюджеттен алууга, бул үчүн салыктын төлөнгөндүгүн ырастаган документтерди тиркөө менен, ашык төлөнгөн сумманы кайтаруу жөнүндө салыктык катталган жери (катталган орду) боюнча салык органына арыз берүү зарыл. Арыз салык органы тарабынан каралат жана кайтаруу тууралуу арыз түшкөн күндөн кийинки 30 календардык күндүн ичинде кайтарылат. Ашык төлөнгөн салыктын суммасы накталай акча менен кайтарылбастан, Декларация тапшыруучунун эсеп-чотуна акча каражаттарын накталай эмес которуу жолу менен жүргүзүлөт.

Эскертүү. Салыктын ашыкча төлөнгөн суммасын, ошондой эле пайыздарды, туумдарды жана салык санкцияларын эсепке алуу же кайтаруу жөнүндөгү арыз Декларация тапшыруучу тарабынан ашык төлөнгөн сумма пайда болгон күндөн кийинки алты жылдан кечиктирилбей берилиши мүмкүн.

45. 080-уячага 078-уячанын оң мааниси, б.а. «Төлөнүүчү киреше салыгы» көчүрүлөт. Бул сумманы Декларацияны берген күнгө чейин төлөө зарыл.

46. 081-уячада киреше салыгы, мамлекеттик социалдык камсыздандыруу боюнча чегерүүлөр, мамлекеттик эмес пенсиялык фондго иш жүзүндө төлөнүүчү төгүмдөр төлөнгөндөн кийин, Декларация тапшыруучунун бөлүштүрүүсүндө калган, анын кирешесинин суммасы көрсөтүлөт: 081 = 050-053-056-074. 081-уячанын мааниси 4-тиркеменин 450-уячасына көчүрүлөт.

47. Декларациянын формасынын төмөнкү бөлүгүндө Декларация тапшыруучу тарабынан толтурулган тиркемелер «X» белгиси менен белгиленет, бул же бул тиркеменин берилгендигин ырастоо болуп саналат.

**3-глава. «Жылдык жыйынды киреше» (FORM STI-100-001) 1-тиркемени толтуруу**

48. 150-уячада Декларация тапшыруучунун жумуш берүүчү менен болгон эмгек мамилелеринен алынган кирешелери көрсөтүлөт:

а) Кыргыз Республикасынын эмгек мыйзамдарында каралган эмгек акысы, анын ичинде сыйлыктар, кепилдик, компенсациялык жана башка төлөмдөр;

б) эмгектик компенсация катарында жумушчуга көрсөтүлгөн кызмат, жумушчунун кызыкчылыгында аткарылган иш, жумушчу тарабынан алынган товарлардын наркы;

в) жумушчу тарабынан үчүнчү жактан алынган товарлардын, жумуштардын, кызматтардын наркын жумуш берүүчү тарабынан төлөнүшү;

г) Кыргыз Республикасынын Өкмөтү тарабынан бекитилген ченемдердин чегинде суткалык жана дайындалган жерге чейин барып, кайра келүү, турак жай жалдоо боюнча өз милдеттерин аткарууда уюмдун башкаруу органынын мүчөлөрү тарабынан келтирилген компенсациялык чыгымдардан тышкары, уюмду башкарууга катышкандыгы үчүн алынган сый акылар жана компенсациялар түрүндөгү кирешелер, аларга киреше салыгы салынбайт жана 2-тиркеменин 289-уячасына киргизилет;

д) милдеттүү камсыздандыруу келишими боюнча төлөнүүчү сый акыдан тышкары, жумуш берүүчү тарабынан өзүнүн жумушчуларына камсыздандыруу келишими аркылуу төлөнүүчү камсыздандыруучу сый акыларынын суммалары, аларга киреше салыгы салынбайт жана
 2-тиркеменин 267-уячасына киргизилет.

Эскертүү. Бул тиркемени толтурууда:

- акча каражаттарынан тышкаркы активдердин наркы, Декларация тапшыруучу тарабынан ырасталган документтердин негизинде, ал эми алар жок учурда - Декларация тапшыруучунун өз алдынча баалоосунун негизинде декларация мезгилинин аягына карата учурдагы базар баасы боюнча көрсөтүлөт;

- чет өлкөлүк валютадагы активдердин наркы декларациялоо мезгилинин аягына карата Кыргыз Республикасынын Улуттук банкынын курсу боюнча улуттук валютада эсептелинет жана көрсөтүлөт;

- акча каражаттарынын саны номиналдык наркы боюнча көрсөтүлөт. Чет өлкөлүк валютадагы акча каражаттары декларация мезгилинин аягына карата Кыргыз Республикасынын Улуттук банкынын курсу боюнча улуттук валютада эсептелинет жана көрсөтүлөт.

49. 151-уячада материалдык пайда түрүндө алынган кирешелер көрсөтүлөт:

а) жумуш берүүчүнүн жумушчуга берген товардын арзандатылган суммасы;

б) Кыргыз Республикасынын Улуттук банкынын эсептик ставкасынан төмөн пайызда же пайызсыз кредиттерден жана зайымдардан алынган киреше.

Мисал. Жеке адам отчеттук жылдын 1-мартында 6 айга 50000 сом суммада пайызсыз зайым алган. Зайым алган учурда Кыргыз Республикасынын Улуттук банкынын эсептик ставкасы 8% түзгөн. Зайым отчеттук жылдын 31-августунда толук өлчөмдө кайтарылган.

Жеке адам тарабынан алынган пайданын суммасын эсептейбиз:

50000 сомду х 8% / 100% / жылдын 365 күнү х зайым колдонулган
184 күн = 2016 сом.

Демек, жеке адам зайымды колдонгондугу үчүн төлөнбөгөн 2016 сом суммасында материалдык пайда алган. Бул сумма 1-тиркеменин
151-уячасына киргизилиши керек жана Декларация тапшыруучунун кирешесин көбөйтөт. Эгерде, материалдык пайда жумуш берүүчүдөн алынса, анда салыкты жумуш берүүчү кармайт. Кармалган жана төлөнгөн салыктын суммасы жумуш берүүчүнүн Декларацияны толтуруу үчүн жумушчуга берген маалымкатында көрсөтүлөт. Эгерде материалдык пайда жумуш берүүчүдөн алынбаса, анда материалдык пайданын суммасындагы киреше Декларацияга өз алдынча киргизилиши керек.

50. 152-уячада кайтарымсыз алынган активдердин наркы көрсөтүлөт. Бул жерде жакын туугандарынан алынбаган (мисалы, кесиптештеринен же уюмдан алынган) товарлар жана башка активдер түрүндөгү белектер чагылдырылышы керек. Жакын туугандарынан калган мурастар же белектердин наркы салык салынбай турган киреше катары 2-тиркеменин
262-уячасында көрсөтүлөт.

51. 153-уячада чет өлкөдөгү банктарга салынган салымдардан, берилген зайымдардан алынган пайыздык киреше көрсөтүлөт, анын суммасы төмөнкүдөй аныкталат:

а) эгерде, пайыздык киреше Кыргыз Республикасындагы башка булактарынан алынса жана киреше салыгы төлөм булактарынан кармалса жана бул жөнүндө ырастоочу документтер бар болсо, Декларация тапшыруучу тарабынан алынган, кармалган салыкты эсептен чыгарып салгандан кийин пайыздык кирешенин суммасы 2-тиркеменин
291-уячасында төлөм булактарынан салык салынган киреше катары көрсөтүлөт. Эгерде, мындай киреше боюнча төлөм булактарынан пайыздык салык кармалбаса, анда алынган пайыздардын суммасы ушул уячага киргизилет;

б) эгерде, пайыздык киреше чет өлкөлүк уюмдардан (анын ичинде банктардан) алынган болсо, ал салык салынуучу болуп саналат. Ошону менен бирге, бул уячага пайыздык кирешенин кошуп эсептелинген толук суммасы киргизилет;

в) эгерде, чет өлкөлүк уюмдан алынган пайыздык кирешеге киреше булактарынан салык салынган болсо же Декларация тапшыруучу салыкты өз алдынча чет мамлекетте төлөсө, киреше булактарынан кармалган же өз алдынча төлөнгөн салыктын суммасы ушул Тартиптин 42-пунктунда көрсөтүлгөн салыкты төлөө же кармоо жөнүндөгү документ тарабынан ырасталышы керек;

г) эгерде, мындай келишимдин суммасы макулдашуунун ченемдерине ылайык чет мамлекетте салык салынууга тийиш болсо, Декларация тапшыруучу тарабынан чет мамлекетте төлөнгөн салыктын суммасы мыйзамда бекитилген тартипте күчүнө кирген, Кыргыз Республикасы менен чет мамлекеттин ортосунда түзүлгөн, Кош салык салууну жоюу тууралуу макулдашуу болгон учурда салык милдеттенмесин эсептөөдө чегерилет;

д) кошуп эсептелинген пайыздык кирешенин суммасы, анын ичинде кармалган салык 153-уячада чагылдырылат. Макулдашууга ылайык чегерилүүгө тийиш салык Декларациянын 077-уячасына киргизилет, бирок Кыргыз Республикасында бекитилген киреше салыгынын ставкасынан ашпаган ставка боюнча. Чет мамлекетте төлөнгөн/кармалган жана Кыргыз Республикасында киреше салыгынын төлөө эсебинде чегерилүүгө тийиштүү салыктын суммасын эсептөөнүн мисалы ушул Тартиптин
42-пунктунда келтирилген;

е) Декларациянын 077-уячасында көрсөтүлгөн салык суммасы төлөнө турган киреше салыгынын суммасын азайтат.

Эскертүү. Бул уячаны толтуруу учурунда ата-мекендик банктардан жана чет өлкөлүк банктардан алынган, анын ичинде киреше булактарында мурда салык салынган жана салык салынбаган пайыздык кирешелерди
өз-өзүнчө кароо зарыл.

Ата мекендик банктарга салынган салымдардын пайыздык кирешеси салык салынбаган болуп саналат, ошондуктан бул уячада чагылдырылбастан, 2-тиркеменин 269-уячасында көрсөтүлөт.

Эгерде, мындай пайыздык кирешени алуучу адам аны алуучулардын жеңилдетилген категориясына кирбесе жана алынган пайыздык кирешеге пайыздын суммасын төлөгөн банк тарабынан киреше салыгы салынса, анда пайыздык кирешенин алынган суммасы 2-тиркеменин 291-уячасында төлөм булактарында салык салынган кирешелер катары чагылдырылат.

Эгерде, мындай пайыздык кирешени алуучу жеңилдетилген категорияны алуучуларга кирбесе жана алынган пайыздык кирешеге пайыздын суммасын төлөгөн банк тарабынан киреше салыгы салынбаса, анда киреше салыгынын алынган суммасы ушул уячада Декларация тапшыруучунун жылдык жыйынды кирешесинин бир бөлүгү катары чагылдырылат.

Бул тиркемеге сатуу күнү листингдин эң жогорку жана эң жогоркудан кийинки категориялары боюнча фондулук биржанын листингинде турган пайыздык киреше жана баалуу кагаздардын наркынын өсүшүнөн алынган киреше киргизилбейт. Бул киреше салык салынбай турган болуп саналат жана 2-тиркеменин 268-уячасына киргизилет.

52. 154-уячада дивиденддер түрүндөгү кирешелер көрсөтүлөт, алардын суммасы төмөнкүдөй аныкталат:

а) ата мекендик уюмдардан алынган дивиденддер эсептелбейт, анткени Салык кодексине ылайык аларга салык салынбайт.

Эскертүү. Ата мекендик уюмдан алынган дивиденддер салык салынбаган кирешелер катары 2-тиркеменин 258-уячасында чагылдырылат;

б) чет өлкөлүк уюмдардан алынган дивиденддердин толук суммасы, бул суммадан салык кармалганына/төлөнгөнүнө карабастан эске алынат;

в) эгерде, чет өлкөдө алынган дивиденддердин суммасынан салык кармалган/төлөнгөн болсо, анда салыктын бул суммасы Декларацияга, Декларация тапшыруучу дивиденд алган мамлекет менен Кыргыз Республикасынын Кош салык салуудан качуу тууралуу макулдашуусу болсо, чет мамлекетте төлөнгөн салык катарында киргизилиши мүмкүн. Башка мамлекетте кармалган/төлөнгөн салыктын суммасы Кыргыз Республикасында белгиленген боюнча гана эсепке алынышы мүмкүн. Салык суммасын кармоонун же аны төлөөнүн ырастоосу катары ушул Тартиптин 42-пунктунда көрсөтүлгөн, салыкты төлөө же кармоо тууралуу документ кызмат кылат.

Эскертүү. Чет мамлекетте кармалган/төлөнгөн жана Кыргыз Республикасында киреше салыгын төлөөнүн эсебине чегерүүгө жаткан салыктын суммасынын эсебинин мисалы ушул Тартиптин 42-пунктунда келтирилген.

Чет мамлекетте кармалган/төлөнгөн жана Кыргыз Республикасында киреше салыгын төлөөнүн эсебине чегерүүгө жаткан салыктын суммасы Декларациянын 077-уячасында көрсөтүлөт жана төлөнө турган киреше салыгынын суммасын азайтат.

53. 155-уячада сатуунун наркы менен сатып алуунун наркынын ортосундагы арифметикалык айырма катары аныктала турган салык салынбаган кирешелерден башка, кыймылдуу жана кыймылсыз мүлктү сатуудан алынган кирешенин өсүшүнүн суммасы төмөнкүдөй көрсөтүлөт:

а) жеке пайдалануу үчүн сатып алынбаган жана мурда сатуучу тарабынан ишкердик ишинде колдонулбаган кыймылдуу жана кыймылсыз мүлктү сатуудан;

б) автомашинаны сатуудан, эгерде ал менчигинде бир жылдан аз болсо;

в) турак жай фондуна таандык (батир, үй, дача) деп эсептелген кыймылсыз объектилерди сатуудан, эгерде ал менчигинде эки жылдан аз болсо.

Эгерде, киреше Декларация тапшыруучунун менчигинде тиешесине жараша бир жылдан ашык жана эки жылдан ашык болгон, турак жай фондуна караган автомашинаы же кыймылсыз мүлктү сатуудан алынган болсо, анда бул кирешелер салык салынбоочу болуп саналат жана толугу менен 2-тиркеменин 265-уячасына киргизилет.

Мисал. 2012-жылы Декларация тапшыруучу ата-энесинен бир бөлмөлүү батирди белекке алган. Ал батирди ата-энеси 2008-жылы сатуу-сатып алуу келишиминде көрсөтүлгөн 1000000 сом өлчөмүндөгү суммага сатып алышкан. Эгерде, Декларация тапшыруучу 2012-жылдын жыйынтыгы боюнча Декларация толтурса, ал 2-тиркемеде 1000000 сом өлчөмүндөгү салык салынбаган киреше деп көрсөтмөк, анткени, жакын туугандарынан алынган белектер салык салынбаган кирешеге тиешелүү болот.

Декларация тапшыруучунун менчик үйү болгондуктан, белекке алган, сатуу убагында баасы 1700000 сомду түзгөн батирин ал отчеттук
2013-жылы сатууну чечти. Батирди белекке алган (ээ болгон) убактан бери эки жылдан аз убакыт өткөндүгүн эске алып, батирдин өсүшүнүн наркы Декларация тапшыруучунун салык салынуучу кирешеси болуп саналат.

Батирди сатуудан түшкөн 1700000 сом өлчөмүндөгү сумманы Декларация тапшыруучу төмөндөгүдөй үлгүдө Декларацияда чагылдырат:

- Декларация тапшыруучу 1-тиркеменин 155-уячасында батирди сатып алуу жана сатуу наркынын ортосундагы арифметикалык айырмага барабар 700000 сом өлчөмүндөгү сумманы көрсөтөт;

- батирди сатып алуу наркына барабар, документтер менен ырасталган 1000000 сом өлчөмүндөгү сумманы Декларация тапшыруучу салык салынбаган киреше катары 2-тиркеменин 265-уячасында көрсөтөт.

Белекке берүүчүнүн (Декларация тапшыруучунун ата-энесинин) чыгымын, белектин наркын ырастаган документтер жок болсо, анда батирди сатып алуу нөлгө барабар болот. Ошондуктан, эки жылдан аз мөөнөттө батирди сатууда Декларация тапшыруучу ушул тиркеменин
155-уячасында батирди сатуудан алынган бардык 1700000 сом өлчөмүндөгү сумманы көрсөтүүгө жана анын киреше салыгын төлөөгө тийиш.

54. 156-уячада сатып алуу наркын кемитүү менен баалуу кагаздарды сатуудан алынган киреше көрсөтүлөт, анын суммасы төмөнкүчө аныкталат:

а) эгерде, Декларация тапшыруучу отчеттук жылда баалуу кагаздарды сатуудан киреше алса (киреше = сатуу суммасынан сатып алуу наркын кемитүү), анда бул сумма ушул уячага киргизилет. Сатуу күнүндө листингдин жогорку жана жогоркудан кийинки категориясы боюнча фондулук биржанын листингинде турган баалуу кагаздарды сатуудан алынган киреше буга кирбейт. Бул киреше салык салынбоочу болуп саналат жана 2-тиркеменин 268-уячасында көрсөтүлөт;

б) үлүштүк баалуу кагаздардын баштапкы наркынын жана/же катышуучунун киргизген үлүшүнүн жана/же пайынын өлчөмүндөгү баалуу кагаздарды сатуудан түшкөн сумма, башкача айтканда аларды сатып алуу наркы салык салынбай турган болуп саналат жана 2-тиркеменин
266-уячасына киргизилет.

55. 157-уячада субсидия катары алынган кирешенин суммасы көрсөтүлөт.

Эскертүү. Субсидия - Кыргыз Республикасынын Өкмөтү тарабынан, Кыргыз Республикасынын Жогорку Кеңеши тарабынан жана Кыргыз Республикасынын жергиликтүү кеңештери тарабынан Декларация тапшыруучуга анын экономикалык ишине байланыштуу, өткөн же келечекте белгилүү шарттарды аткаруусунун ордуна активдерди берүү түрүндөгү жардам.

56. 158-уячада моралдык зыяндын компенсациясы түрүндө алынган сумма көрсөтүлөт, ал соттун чечими боюнча же тараптардын өз ара келишими боюнча төлөнүшү мүмкүн.

Мисал. Көп кабаттуу турак жайдын 4-кабатында жайгашкан батирдин ээси Асанов ылдыйкы кабатта жайгашкан, Сыдыковго таандык батирге суу каптатып алат. Өз ара келишим боюнча Асанов Сыдыковдун батирин оңдоону жүргүзөт жана оңдоо иштеринин наркына кошумча Сыдыковго келтирилген 10000 сом өлчөмүндө моралдык зыянды компенсациялайт. Мында Асанов оңдоо иштерине жумшаган сумма материалдык зыяндын ордун толтуруу деп эсептелинип, Сыдыковдун кирешесине кирбейт, ал эми 10000 сом өлчөмүндөгү компенсациянын суммасы Сыдыковдун кирешеси болуп саналат жана киреше салыгы салынууга жатат.

57. 159-уячада Кыргыз Республикасынын мыйзамдарына ылайык төлөнгөндөрдү кошпогондо, алынган пенсиялардын, стипендиялардын, жөлөкпулдардын суммасы, ошондой эле Кыргыз Республикасынын Жогорку Кеңеши тарабынан ратификацияланган Кош салык салуудан качуу тууралуу макулдашууга ылайык, төлөнгөн өлкөдө гана салык салынган, чет мамлекетте алынган пенсиялардын суммасы көрсөтүлөт.

Мисал: Россия Федерациясынын жараны Иванов Кыргызстанда туруктуу жашайт жана Россиянын мыйзамдарына ылайык пенсия алып, ал анын банктык эсебине түшөт. Кыргыз Республикасы менен Россия Федерациясынын ортосундагы Кош салык салуудан качуу тууралуу макулдашуунун шарты боюнча Россия Федерациясынын мыйзамына ылайык төлөнгөн пенсияга бир гана Россия Федерациясында салык салынгандыктан, бул пенсия анын салык салынуучу кирешеси болуп саналбайт жана бул уячага киргизилбейт.

Кыргыз Республикасынын чегинен сырткары алынган, жогоруда көрсөтүлгөн пенсия 2-тиркеменин 270-уячасында көрсөтүлөт.

Ошол эле убакта, Кыргыз Республикасы менен Кош салык салуудан качуу тууралуу макулдашуусу жок чет мамлекеттин (мисалы, Америка Кошмо Штатынын) Кыргызстанда туруктуу жашаган жана АКШ мыйзамдарына ылайык пенсия алган жараны бул уячага бир жылда алган пенсиясынын бардык суммасын киргизиши жана андан киреше салыгын төлөшү керек болот.

58. 160-уячада утуш түрүндө алынган кирешенин суммасы көрсөтүлөт. Бул уячада лотереяларга, сынактарга, мелдештерге жана башка иш-чараларга катышуудан алынган, утуштун суммасы же наркы 10 эсептик көрсөткүчтөн ашкан, утуш түрүндө алынган бардык кирешелер чагылдырылат. Эгерде утуштун суммасы 10 эсептик көрсөткүчтөн, башкача айтканда 1000 сомдон аз болсо, ал салык салынбоочу болуп саналат жана
2-тиркеменин 264-уячасына киргизилет.

59. 161-уячада Декларация тапшыруучунун милдеттенмесин токтотуудан түшкөн кирешенин суммасы көрсөтүлөт, ал төмөнкү учурларда пайда болот:

а) кредит берүүчү карызды кечкенде;

б) Кыргыз Республикасынын Жарандык кодекси тарабынан белгиленген доонун эскирүү мөөнөтүнүн аякташына байланыштуу милдеттенмелерди эсептен чыгарганда;

в) жеке адамдын милдеттенмелери, анын ичинде үчүнчү тараптан салык милдеттенмелери аткарылганда.

Эскертүү. Эгерде, жарандык мыйзам тарабынан белгиленген, доонун эскирүү мөөнөтү - үч жыл өткөндөн улам анын төлөө боюнча милдеттенмелери токтотулган же карызы кечирилген болсо же үчүнчү тарап утурлама талаптарын койбостон, Декларация тапшыруучу үчүн ал төлөй турган сумманы төлөгөн болсо, анда кайтарылбаган же үчүнчү жакка төлөнбөгөн карыздын суммасы Декларация тапшыруучунун кирешеси болуп саналат. Көрсөтүлгөн кирешенин суммасын ушул уячада көрсөтүү зарыл.

Мисал: ижара келишиминин шарты боюнча ижарачы өз каражатынан ижара берүүчү - жеке адам үчүн киреше салыгын, төлөнгөн ижара суммасынан Кыргыз Республикасынын Социалдык фондуна чегерүүсүн, жер салыгын, мүлк салыгын төлөйт. Мындай учурда бардык бул төлөмдөрдүн суммасы ижара берүүчү-жеке адамдын салык салынуучу кирешеси деп эсептелинет жана толугу менен 161-уячага киргизилет.

60. 162-уячада отчеттук жылда камсыздандыруу келишими боюнча камсыздандыруу төлөмү түрүндө алынган кирешенин суммасы көрсөтүлөт. Кирешенин суммасы жумуш берүүчү тарабынан жумушчунун пайдасына түзүлгөн милдеттүү камсыздандыруу келишими боюнча жумушчу тарабынан алынган камсыздандыруучу төлөмдөрдү кошпогондо, камсыздандыруу келишими колдонулган кезде камсыздандырылган адам тарабынан жүргүзүлгөн камсыздандыруу келишими боюнча төлөмдөрдүн суммасынын жана камсыздандырылган ордун толтуруунун алынган суммасынын ортосундагы айырма катары эсептелинет.

Мисал: Декларация тапшыруучу Айдаров 2010-жылдын 1-январынан тартып 5 жылга турак жайын (батирин) ыктыярдуу камсыздандыруу боюнча келишим түзгөн. Камсыздандыруу келишими боюнча Айдаров ай сайын
200 сомдон төлөп келген. 2013-жылдын ноябрь айында турак жайдын жылуулук тармагынын кыйроого учурашынан Айдаровдун батирин суу каптап кеткен. Камсыздандыруучу компания түзүлгөн келишимдин шарттарына ылайык, камсыздандыруунун ордун толтуруу суммасын белгилеген жана Айдаровго 25000 сом төлөп берген. 2010-жылдын январынан тартып, 2013-жылдын ноябрына чейинки 47 айда Айдаров камсыздандыруу келишими боюнча камсыздандыруучу компаниянын камсыздандыруу төгүмүн төлөө эсебине 47 х 200 = 9400 сом өлчөмүндө акча төлөгөн. Айдаров тарабынан алынган салык салынуучу киреше камсыздандыруу төлөмүнөн алынган сумманын жана камсыздандыруу төгүмүнүн төлөнгөн суммасынын ортосундагы арифметикалык айырма катары эсептелинет: 25000 - 9400 = 15600 сом. Ошентип, Айдаров
162-уячада 15600 сом өлчөмүндөгү сумманы көрсөтөт.

Эскертүү. Милдеттүү камсыздандыруу келишими боюнча алынган камсыздандыруу төлөмдөрү салык салынбаган киреше болуп таанылат жана 2-тиркеменин 267-уячасына киргизилет.

61. 198-уячада 150-162-уячаларда көрсөтүлбөгөн башка салык салынуучу кирешелер көрсөтүлөт. Мындай киреше катары, мисалы, отчеттук жыл ичинде мурда берилген зайымдар, ошондой эле роялти боюнча Декларация тапшыруучу тарабынан алынган пайыздардын суммасы болушу мүмкүн.

Эскертүү. Роялти бул, сыйлык катарында алынган ар кандай түрдөгү төлөмдөр:

- бардык адабий, искусство же илимий чыгармаларга, анын ичинде компьютердик программаларга, кино, теле, видеофильмдерге же радио жана телеберүү үчүн жаздырууларга автордук укугун пайдалануу же укугун пайдаланууга берүү үчүн;

- өнөр-жайлык менчик объектисине, соода маркасына, дизайн же моделге, планга, жашыруун формула же процесске же өнөр жайлык коммерциялык же илимий тажрыйбага тиешелүү маалыматтарга (ноу-хау), болгон укугун ырастаган бардык патент үчүн.

Роялтиге финансылык ижара (лизинг) келишими боюнча алынган сыйлыктар кирбейт.

62. 199-уячада отчеттук жылда алынган жылдык жыйынды кирешенин жалпы суммасы көрсөтүлөт. Бул уячага 150дөн тартып 198ге чейинки уячалардын бардык жалпы суммасы кирет. 199-уячанын мааниси Декларациянын 050-уячасына көчүрүлөт.

**4-глава. «Салык салынбаган кирешелер жана төлөм булактарында салык салынган кирешелер» (FORM STI-100-002)**

**2-тиркемени толтуруу**

63. Бул тиркемени толтурууда акча каражаттарын кошпогондо, активдердин наркы Декларация тапшыруучу тарабынан ырастоочу документтердин негизинде, ал эми алар жок болсо, Декларация тапшыруучунун өз алдынча берген баалоосунун негизинде декларация толтуруу мезгилинин аягына карата колдонуудагы базар баасы боюнча көрсөтүлөт.

Эскертүү. Чет өлкөлүк валютадагы мүлктүн наркы декларациялоо мезгилинин аягына карата Кыргыз Республикасынын Улуттук банкынын курсу боюнча улуттук валютада кайра эсептелинет жана көрсөтүлөт. Акча каражаттарынын саны номиналдык наркы боюнча көрсөтүлөт. Чет өлкөлүк валютадагы акча каражаттары декларациялоо мезгилинин аягына карата Кыргыз Республикасынын Улуттук банкынын курсу боюнча улуттук валютада кайра эсептелинет жана көрсөтүлөт.

64. Салык салынбаган кирешелердин суммасы Декларация тапшыруучунун киреше булактарын ырастоо максатында Декларацияда көрсөтүлөт.

65. 250-уячада Кыргыз Республикасынын Президентинин, Кыргыз Республикасынын Жогорку Кеңешинин Төрагасынын жана Кыргыз Республикасынын Өкмөтүнүн резервдик фонддорунан Декларация тапшыруучу тарабынан төлөм түрүндө алынган киреше көрсөтүлөт.

66. 251-уячада мамлекеттик социалдык камсыздандыруу боюнча Декларация тапшыруучу тарабынан алынган жөлөкпулдар жана компенсациялар көрсөтүлөт.

67. 252-уячада Кыргыз Республикасынын мыйзамдарына ылайык Декларация тапшыруучу тарабынан алынган пенсия, стипендия, жөлөкпулдардын суммалары көрсөтүлөт.

68. 253-уячада мамлекеттик органдар жана жергиликтүү өз алдынча башкаруу органдары тарабынан кабыл алынган чечимдердин негизинде бюджеттин каражаттардын эсебинен Декларация тапшыруучуга төлөнүп берилген жөлөкпулдар жана компенсациялар көрсөтүлөт.

69. 254-уячада Декларация тапшыруучу тарабынан ага келтирилген материалдык чыгымдын же ден соолугуна келтирилген зыяндын ордун толтуруу максатында ал жеткис күчтөрдүн жагдайларына байланыштуу кайтарымсыз алынган суммалар көрсөтүлөт.

Эскертүү. Ал жеткис күч деп жер титирөө, суу ташкыны сыяктуу табигый кырсыктардын же алдын ала билүүгө же болтурбоого мүмкүн болбогон же болбосо алдын ала билүүгө мүмкүн болгон, бирок болтурбоого мүмкүн болбогон башка жагдайлардын натыйжасында өзгөчө жана болтурбай коюуга мүмкүн эмес жагдайлардын келип чыгышы саналат. Көрсөтүлгөн жагдайлар жалпыга белгилүү фактылардын, массалык маалымат каражаттарында жарыяланган материалдардын негизинде жана далилдөөнүн атайын каражаттарына муктаж эмес башка ыкмалардын негизинде аныкталат.

70. 255-уячада Декларация тапшыруучу тарабынан - аскер кызматчыларынын, улуттук коопсуздук органдарынын, укук коргоо органдарынын кызматкерлеринин, мамлекеттик кызматкерлердин өз кызматтык милдеттерин аткаруу учурунда каза болгондугуна жана/же дене-боюнун жаракат алуусуна байланыштуу мамлекеттик бюджеттин каражатынан алынган компенсациялык төлөмдөрдүн жана жөлөкпулдардын суммалары көрсөтүлөт. Мындай учурда, Декларация тапшыруучу - аскер кызматчыларынын, улуттук коопсуздук органынын, укук коргоо органынын кызматкерлеринин, мамлекеттик кызматкерлердин жакын тууганы, алардын курман болгондугуна байланыштуу мамлекеттик бюджеттин каражатынан алынган компенсациялык төлөмдөрүнүн жана жөлөкпулдарынын суммасын бул уячада чагылдырат.

Эскертүү. Кыргыз Республикасынын үй-бүлөлүк мыйзамдарына ылайык никеде турган адамдар, асырап алуучулар жана асыранды балдар, камкорчулар жана (же) көзөмөлчүлөр, ошондой эле ата-энелер, балдары, бир тууган жана аталаш (энелеш) ага-инилер, эже-сиңдилер, чоң ата, чоң энелер, неберелер жакын туугандар болуп саналат.

71. 256-уячада жакын тууганынын каза болгондугуна байланыштуу Декларация тапшыруучу жумуш берүүчүдөн алган кайтарымсыз жардамдын суммасы көрсөтүлөт. Каза болгон жумушчунун жумуш берүүчүсүнөн кайтарымсыз жардам алган, каза болгон жумушчунун жакын туугандары - Декларация тапшыруучулар бул уячага алынган жардамынын суммасын көрсөтүшөт.

72. 257-уячада ден соолугуна келтирилген зыяндын ордун толтуруу эсебинен, ошондой эле эмгектик милдеттерин аткаруу учурунда майып болгондо, анын ичинде моралдык зыяндын компенсациясынын жалданма жумушчу - Декларация тапшыруучу тарабынан Кыргыз Республикасынын мыйзамдарына ылайык алынган суммасы көрсөтүлөт. Көрсөтүлгөн жалданма жумушчунун жакын тууганы - Декларация тапшыруучу өзүнүн Декларациясынын бул уячасында жалданма жумушчунун эмгектик милдетин аткаруу учурунда курман болгондугуна байланыштуу, зыяндын ордун толтуруунун, анын ичинде моралдык зыяндын компенсациясынын Декларация тапшыруучу тарабынан алынган суммасын көрсөтөт.

73. 258-уячада ата мекендик уюмдарга катышуудан алынган дивиденддер көрсөтүлөт. Алынган дивиденддердин суммасы жөнүндө төлөм булагынан алган маалымкат бул сумманы ырастоо болуп саналат.

74. 259-уячада үчүнчү тараптан алынган киреше көрсөтүлөт:

а) майып тарабынан - майыптардын техникалык каражаттар үчүн төлөм түрүндө;

б) майып тарабынан - майыптыгын профилактикалоо жана аны реабилитациялоо, майыптар үчүн жол көрсөтүүчү-иттерди кармоо үчүн суммалардын өлчөмүндө;

в) майыптар, пенсионерлер, 16 жашка чейинки жетимдер тарабынан – жөлөкпулдар түрүндө.

Ошондой эле, бул уячага жашы жете элек балдардын саны 4 же андан көп баланы түзгөн көп балалуу үй-бүлөгө дайындалган жөлөкпулду алуучу - Декларация тапшыруучу алган жөлөкпулунун суммасын көрсөтөт;

г) социалдык жактан корголбогон адамдар тарабынан- бекер тамактануу түрүндө.

Эскертүү. Декларация тапшыруучунун саналган категориялары үчүн көрсөтүлгөн кирешелер ким тарабынан жана кайсы булактан төлөнбөсүн салык салынбагандарга кирет.

75. 260-уячада жубайлар же мурдагы жубайлардын ортосундагы ажырашууга байланыштуу мүлктөрдү бөлүштүрүүнүн жана өткөрүп берүүнүн натыйжасында Декларация тапшыруучу тарабынан алынган киреше көрсөтүлөт.

76. 261-уячада Кыргыз Республикасынын мыйзамдарына ылайык Декларация тапшыруучу тарабынан алынган алименттердин суммасы көрсөтүлөт. Алименттер жашы жете элек балдарды багууга, ошондой эле, карып калган ата-энесин багууга алынышы мүмкүн.

Эскертүү. Эгерде, алынган алименттин суммасы соттун чечими менен же мыйзамда белгиленген өлчөмдөн ашып кетсе, алынган алименттин бардык суммасы бул уячада көрсөтүлөт жана жакын туугандарынан алынган белектер да салык салынбаган кирешеге киргендигине байланыштуу, салык салынбоочу болуп саналат.

77. 262-уячада Декларация тапшыруучу тарабынан гуманитардык жардам катарында алынган мүлктүн наркы, ошондой эле, жакын туугандарынан мурастоо же белекке алуу тартибинде алынган мүлктүн жумуштардын, кызмат көрсөтүүлөрдүн наркы көрсөтүлөт.

Эскертүү. Эгерде, жакын туугандары белек берсе, анда анын наркы салык салынбаган киреше болуп саналат. Бирок, эгерде жакын деп саналбаган туугандарынан белек алынса, мисалы, тай акеден, тай эжеден, жээнден, ошондой эле, тууган эместен, анын наркы салык максатында салык салынуучу киреше деп эсептелет жана 1-тиркеменин 152-уячасына киргизилет.

Эгерде, жакын тууганы ишкердик иш жүргүзсө, анда мындай тууган тарабынан берилген кайтарымсыз активдердин наркы менен алган, анын ишкердик ишине катышуучу, активдер берилген адам киреше салыгын же пайда салыгын төлөшү керек.

Мисал. Зер буюмдарын сатуу ишин жүргүзгөн ЖИ ал толугу менен кириштеген товардын тобун алды жана зер буюмдарынын тобун алууга кеткен чыгымдарды ага жараша эсептен чыгарат.

Ишкер алынган товарлардын тобунун жарымын аялына белекке берген. Эгерде, аялы жеке ишкер болуп саналбаса, ал өзүнүн Декларациясында кайтарымсыз алынган зер буюмдарынын тобунан түшкөн кирешени таанууга жана анын наркын Ишкердик иш жүргүзбөгөн жеке адамдын бирдиктүү салык декларациясынын (FORM STI-101-001)
1-тиркемесинин 152-уячасына киргизиши керек.

Эгерде, аялы жеке ишкер болсо жана жалпы салык салуу режиминин негизинде салык төлөсө, ал өзүнүн Декларациясында кайтарымсыз алынган зергер буюмдарынын тобунан алынган кирешени таанууга жана анын наркын Ишкердик иш жүргүзгөн жеке адамдын бирдиктүү салык декларациясынын 1-тиркемесинин (FORM STI-102-001) 153-уячасына киргизиши керек.

Эгерде, аялы жеке ишкер болсо жана атайын салык салуу режиминин негизинде салык төлөсө ал өзүнүн Декларациясына кайтарымсыз алынган зергер буюмдарынын тобунан алынган кирешени таанууга жана анын наркын Ишкердик иш жүргүзгөн жеке адамдын бирдиктүү салык декларациясынын 6-тиркемесинин (FORM STI - 102-006) кирешелердин тиешелүү уячасына киргизиши керек.

Мында, Декларация тапшыруучу - жеке ишкердин аялы үчүн товарлардын тобун өткөрүп берүү тийиштүү бардык салыктарды төлөнгөн товарларды сатуу катары таанылат.

78. 263-уячада жеке ишкердик иш жүргүзүүнүн чегинде алынган кирешелерди кошпогондо, айыл чарба продукциясын сатуудан түшкөн киреше көрсөтүлөт.

Эскертүү. Эгерде, Декларация тапшыруучу өзүнүн короо-жай участогунда өстүрүлгөн продукцияны сатса, мындай киреше Декларация тапшыруучунун салык салынбаган кирешесине кирет жана ушул уячада көрсөтүлөт.

79. 264-уячада Декларация тапшыруучу тарабынан наркы 10 эсептик көрсөткүчтөн ашпаган утуштар түрүндө (лотереяларга, сынактарга, мелдештерге жана башка иш-чараларга катышуудан) алынган кирешенин баардык түрлөрү көрсөтүлөт. Эгерде, утуштун наркы 10 эсептик көрсөткүчтөн ашып кетсе, анда мындай киреше салык салынуучу болот жана 1-тиркеменин 160-уячасында көрсөтүлүшү керек.

80. 265-уячада Декларация тапшыруучунун жеке максаты үчүн колдонулган жана ишкердик иш жүргүзүү максатында сатып алынбаган, кыймылдуу жана/же кыймылсыз мүлктү сатуудан алынган киреше көрсөтүлөт, төмөнкүлөрдөн алынган кирешени кошпогондо:

а) сатып алган күндөн тартып бир жылдан аз убакыт менчик укугунда болгон автомототранспорт каражаттарын сатуудан;

б) кыймылсыз мүлккө болгон укуктарды мамлекеттик каттоо боюнча ыйгарым укуктуу мамлекеттик органдын маалыматтарына ылайык турак жай фондуна киргизилген жана бул кыймылсыз мүлк сатып алынган күндөн тартып катар келген 2 жылдан менчик укугуна таандык болгон кыймылсыз мүлктү сатуудан.

Эскертүү. Көрсөтүлгөн учурларда Декларация тапшыруучу
 1-тиркеменин 155-уячасына киргизилген мүлктү сатуу наркынын сатып алуу наркынан ашып кеткен түрүндөгү салык салынган кирешени таанууга милдеттүү. Сатып алуу наркынын өлчөмүндө мүлктү сатуудан алынган сумма салык салынбоочу болуп саналат жана ушул уячада көрсөтүлөт.

81. 266-уячада катышуучунун мурда киргизилген үлүшүнүн же пайынын же үлүштүк баалуу кагаздарды сатып алуунун наркынын өлчөмүндө аларды кайтарууда Декларация тапшыруучу тарабынан алынган сумма көрсөтүлөт.

Эскертүү. Эгерде, катышуучунун пайы же үлүшү же акциясы отчеттук жылда Декларация тапшыруучу тарабынан сатып алууга кеткен чыгымдан ашкан нарк боюнча сатылса, анда мындай нарктын өсүшү (алгачкы жумшалган акча каражатынын суммасы менен сатылган баанын ортосундагы айырма) 1-тиркеменин 156-уячасына киргизилет.

82. 267-уячада Декларация тапшыруучуга кайтарылуучу камсыздандыруу сыйакылары жана сатып алынуучу суммалар, башкача айтканда камсыздандыруу келишими колдонулган кезде камсыздандыруучу компаниянын дарегине камсыздандыруу келишими боюнча төлөнгөн сумма көрсөтүлөт. Ошондой эле, бул уячада бул камсыздандыруу келишими ишкердик максатында түзүлбөгөн шартта, Декларация тапшыруучу тарабынан камсыздандыруу келишими боюнча камсыздандыруу учуру келгенде алынган камсыздандыруучу суммалары жана ордун толтуруу көрсөтүлөт.

Эскертүү. Эгерде, милдеттүү камсыздандыруу келишими боюнча камсыздандыруу суммаларын, сыйакыларды жана ордун толтурууларды төлөөнү кошпогондо, камсыздандыруу келишими боюнча төлөмдөрдү башка адам же субъект жүргүзсө, кайтарылуучу каражаттар Декларация тапшыруучунун салык салынуучу кирешеси деп таанылат жана
1-тиркеменин 153-уячасына киргизилиши керек. Эгерде Декларация тапшыруучу камсыздандыруунун топтоо түрлөрүнөн пайыздык киреше алса, мындай киреше салык салынуучу болуп саналат жана анын суммасы 1-тиркеменин 153-уячасына киргизилүүгө тийиш.

83. 268-уячада сатуу күнүнө карата листингдин эң жогорку жана эң жогоркудан кийинки категориялары боюнча фондулук биржанын листингиндеги баалуу кагаздардын наркынын өсүшүнөн алынган пайыздар жана кирешелер көрсөтүлөт.

Эскертүү. Листинг - бул фондулук биржада баалуу кагаздарды расмий сатууга уруксат берүү жол-жобосу. Компаниянын баалуу кагаздарынын эң жогорку жана эң жогоркудан кийинки категориядагы фондулук биржанын листингинде болушу, мыйзамдардын жана фондулук биржанын талаптарына ылайык компаниянын иши жөнүндө маалыматтын ачылып жаткандыгын, башкача айтканда көрсөтүлгөн баалуу кагаздардын биржалык баалары ишенимдүүлүктүн жогорку деңгээлине ээ экендигин билдирет.

Листингдин эң жогорку жана эң жогоркудан кийинки категориялары боюнча фондулук биржалардын листингинде болбогон баалуу кагаздарды сатуудан алынган сумма, сатып алуунун наркынын өлчөмүндө гана салык салынбаган болуп саналат. Сатып алуунун наркы кыймылдуу мүлк катары ушул тиркеменин 265-уячасында көрсөтүлөт. Сатып алуунун наркын кемитүү менен баалуу кагаздарды сатуудан түшкөн акча салык салынуучу болуп саналат жана 1-тиркеменин 156-уячасында көрсөтүлөт.

84. 269-уячада Декларация тапшыруучу тарабынан Кыргыз Республикасынын банктарындагы салымдар боюнча алынган пайыздардын суммасы көрсөтүлөт.

Пайыздык киреше чет өлкөлүк банктардан алынган учурда кирешени
1-тиркеменин 153-уячасына киргизүү керек.

85. 270-уячада Кыргыз Республикасынын чегинен тышкары алынган пенсия көрсөтүлөт.

86. 289-уячада Декларация тапшыруучу 250-289-уячаларда көрсөтүлбөгөн, киреше салыгы салынбаган башка кирешелерди көрсөтөт, алар төмөнкүлөр болуп саналат:

а) Кыргыз Республикасынын мыйзамдарына ылайык алыскы чөлкөмдөрдөгү жана бийик тоолуу шарттардагы жумуш үчүн белгиленген кошумчалар жана райондук коэффициенттер;

б) атайын кийимдердин, атайын бут кийимдердин, жеке коргонуу каражаттарынын, самындын, жугушсуздандыруучу каражаттардын наркы; Кыргыз Республикасынын мыйзамдарында белгиленген ченемдер боюнча жана тизмедеги мындай жумуштарга ылайык, иштеги зыяндуу жана коркунучтуу эмгек шарттарында иштеген жумушчулардын сүт жана дарылык-профилактикалык тамак-ашынын наркы;

в) Кыргыз Республикасынын мыйзамдарына ылайык, жумушчуларды милдеттүү түрдө медициналык жактан текшерүүнүн жана дарылык-профилактикалык жактан тейлөөнүн наркы;

г) Декларация тапшыруучунун - жумушчунун иш сапарынын чыгымдарынын компенсациясынын, ошондой эле, уюмдун башкаруу органынын мүчөсү катары өз милдетин аткарууда ал тарткан чыгымдардын суммалары:

- берилген документтерге ылайык - белгиленген жерге чейин барып, келүү жол киреси боюнча;

- берилген документтерге ылайык - турак жайды жалдоо боюнча;

- күндөлүк акчалар - Кыргыз Республикасынын Өкмөтү тарабынан белгиленген ченемдердин чегинде;

д) донор тарабынан кан тапшыргандыгы үчүн, Кыргыз Республикасынын мыйзамдарында каралган донорлуктун башка түрлөрүнөн алынган суммалар;

е) Кыргыз Республикасынын Ички иштер министрлигинин, Кыргыз Республикасынын Улуттук коопсуздук мамлекеттик кызматынын, Баңгизатты көзөмөлдөө чөйрөсүндөгү мамлекеттик ыйгарым укуктуу органдын, Кыргыз Республикасынын Коргоо иштери боюнча Мамлекеттик комитетинин, Мамлекеттик күзөт органынын, Кыргыз Республикасынын Мамлекеттик чек ара кызматынын, жазык-аткаруу системасынын органдарынын жана мекемелеринин, өрткө каршы кызматтын, Кыргыз Республикасынын жарандык коргоо аскеринин кызматкерлеринин азык-түлүк паегунун ордуна компенсация жана акчалай көмөк түрүндөгү кирешелери;

ж) бюджеттик каражаттын эсебинен Кыргыз Республикасынын олимпиада оюндарынын чемпиондоруна, байге ээлерине, спорттун түрлөрү боюнча курама командаларынын мүчөлөрүнө төлөнүүчү стипендиялар, Олимпиада оюндарынын, дүйнөнүн, Азиянын жана Азия оюндарынын чемпионаттарынын курама командаларынын мүчөлөрүнүн чемпиондоруна, байге ээлерине бир жолку сыйлыктар;

з) жашоо деңгээлинен төмөн кирешеси бар адамдарга, (качкындарга, оорусу катууларга) социалдык реабилитациялоого же адаптацияга, медициналык жардамга муктаж болгон адамдарга коммерциялык эмес уюмдардын, мамлекеттин атынан кайтарымсыз берилген активдер;

Эскертүү. Эгерде, Кирешелер жана мүлктөр жөнүндө декларацияда көрсөтүлгөн акча каражаттарынын суммасы кирешелерди жана мүлктөрдү мыйзамдаштыруу боюнча кампаниянын чегинде валюта түрүндө сакталган болсо, отчёттук мезгилдеги чыгымдалган валюта каражаттарынын суммасынан курстук айырмасы жогору болсо бул уячага киргизилет.

87. 290-уячада отчеттук жыл үчүн Декларация тапшыруучунун салык салынбаган кирешелеринин жалпы суммасы көрсөтүлөт. Бул уячада 250-289-уячалардын маанилеринин жалпы суммасы көрсөтүлөт. 290-уячанын мааниси 4-тиркеменин 451-уячасына көчүрүлөт.

88. 291-уячада төлөм булактарында мурда салык салынган пайыздык киреше көрсөтүлөт.

89. 298-уячада ушул тиркеменин 291-уячасында көрсөтүлбөгөн жана жылдык жыйынды кирешеге киргизилбеген, төлөм булактарында салык салынган башка кирешелер көрсөтүлөт.

90. 299-уячада 291 жана 298-уячалардын маанилеринин суммасына барабар болгон, төлөм булактарында салык салынган кирешелердин жыйынтыгы көрсөтүлөт. 299-уячанын мааниси 4-тиркеменин 452-уячасына көчүрүлөт.

**5-глава. «Мүлк салыгы жана жер салыгы»
(FORM STI-100-003) 3-тиркемени толтуруу**

91. 3-тиркемеде Декларация тапшыруучунун менчигиндеги бардык мүлк объекттери, анын ичинде бул объектилерге жана/же участокторго салык салынууга тийиш экендигине же тийиш эместигине карабастан мөөнөттүү же мөөнөтсүз колдонуудагы жер участоктору көрсөтүлөт.

Эскертүү. Мүлк салыгынын/жер салыгынын төлөөчү болуп Кыргыз Республикасынын аймагында катталган, менчигинде мүлк/жер участогу бар же менчик ээси/жер пайдалануучусу аныкталбаган мүлктү/жер участогун пайдаланган жеке адам саналат.

Мүлккө/жер участогуна болгон укуктарды каттоо болбогон учурда, пайдалануучуну мүлк/жер салыгынын салык төлөөчү катары таанууга негиз болуп, мүлктү/жер участогун иш жүзүндө пайдалануу саналат.

92. Мүлк объекттерине/жер участокторуна аларга салык салынууга тийиш экендигине, төлөө боюнча жеңилдиктердин берилгендигине жана берилбегендигине жараша, коддор ыйгарылат:

|  |  |
| --- | --- |
| **Коду** | **Мүлк объектисинин категориясы** |
| С/С | Салык салынуучу |
| С/СТ | Салык салынбай турган |
| Ж/Б | Жеңилдетилген же бошотулган |

Эскертүү. Эгерде, мүлк объектиси /жер участогу жалпы негиздерде салык салынууга жатса, ага «С/С » коду ыйгарылат.

Эгерде, мүлк объектиси/жер участогу салык салынууга жатпаса же салык салынуудан бошотулса, ага «С/СТ» коду ыйгарылат.

Эгерде, Декларация тапшыруучу же мүлк объектиси/жер участогу үчүн жеңилдетүү/салык төлөөдөн бошотуу белгиленсе, ага «Ж/Б» коду ыйгарылат.

93. Салык салынууга тийиш болгон мүлк объекттери боюнча көрсөткүчтөр Салык кодексинин 332-беренесинин 5-бөлүгүнө ылайык өткөн отчеттук жыл үчүн салык органына берилген 1-топтогу (FORM STI-086), 2-топтогу (FORM STI-087), 3-топтогу (FORM STI-088) жана 4-топтогу объекттер (FORM STI-090) боюнча мүлк салыгынын маалыматтык эсептөөлөрүндө көрсөтүлгөн көрсөткүчтөрүнүн негизинде көрсөтүлөт.

94. Салык салынууга тийиш болгон үйдүн жанындагы, короо-жай жанындагы жана бак-чарбак участоктору боюнча көрсөткүчтөр, Салык кодексинин 342-беренесинин 2-бөлүгүнө ылайык Декларация тапшыруучуга тапшырылган жер салыгынын кошуп эсептелген суммасы жөнүндөгү салык органынын кабарлоосунун маалыматтарына ылайык көрсөтүлөт.

95. Салык салуудан бошотулган же алар боюнча жеңилдиктер каралган мүлк объекти/жер участогу боюнча көрсөткүчтөр кыймылсыз мүлктүн/жерди пайдалануу актысынын бирдигинин техникалык паспортундагы маалыматтарга ылайык көрсөтүлөт.

96. Эгерде, мүлк объектиси салык салынбаганга кирсе же салык салынууга тийиш болбосо, ошондой эле жеңилдетилген салык салынууга тийиш болсо, 1-бөлүмдүн 7-графасынын тиешелүү уячасында «0» цифрасы же берилген жеңилдикти эсепке алуу менен төлөнүүгө тийиш салыктын суммасы көрсөтүлөт.

97. Менчик укугунда Декларация тапшыруучуга таандык болгон кыймылсыз мүлк объектисине карата укук белгилөөчү документи жана/же техникалык паспорту болбогон учурда, бул тиркемеде Салык кодексинин 327-беренесинин 6-бөлүгүнө ылайык жүргүзүлгөн кыймылсыз мүлк объектисин ченөө актысынын маалыматтары көрсөтүлөт.

98. Декларация тапшыруучунун пайдалануусунда болгон үйдүн жанындагы, короо-жай жанындагы жана бак-чарбак участогунун аянты көрсөтүлгөн жер участогуна карата жерди пайдаланууга укукту белгилөөчү документ жана/же акты/күбөлүгү жок болгон учурда, бул тиркемеде Салык кодексинин 336-беренесинин 5-бөлүгүнө ылайык жүргүзүлгөн жер участогун ченөө актысынын маалыматтары көрсөтүлөт.

99. Эгерде, мүлк объектисине/жер участогуна үлүштүк биргелешкен менчик укугундагы бир нече менчик ээлери/колдонуучулар ээлик кылышса, алардын ар бири укукту белгилөөчү документтерде көрсөтүлгөн үлүштөргө пропорционалдуу же менчик ээлеринин/колдонуучулардын макулдашуусу боюнча мүлк/жер салыгын төлөөчү болуп саналышат.

Эскертүү. Ар бир менчик ээлеринин/колдонуучулардын үлүшүнө туура келген салыктын бөлүгүн эсептөө (маалыматтык эсептөөнү тапшыруу) жана төлөө алардын ар бири тарабынан жүргүзүлүшү мүмкүн.

Ошондой эле менчик ээлеринин/колдонуучулардын макулдашуусу боюнча алардын бирөөсү мүлк объектисине/жер участогуна маалыматтык эсептөөнү тапшырышы жана салыктын толук суммасын төлөшү мүмкүн. Мындай учурда башка менчик ээлери тарабынан мүлк объектисине/жер участогуна салыкты эсептөө жана төлөө тапшырылган менчик ээлеринин/колдонуучулардын бирөөсү бул мүлк объектисин /жер участогун өзүнүн Декларациясында көрсөтөт. Салыкты эсептөө жана төлөө боюнча анын ыйгарым укугун ырастаган документ болуп менчик ээлеринин/колдонуучулардын ортолорундагы макулдашуу (келишим), же болбосо ар бир менчик ээлери/колдонуучулары тарабынан нотариалдык түрдө берилген ишеним кат саналат.

Эгерде, 3-тиркеменин Эгерде 2-тиркеменин кандайдыр бир бөлүмүн толтуруу үчүн бир барак жетишсиз болсо, анда FORM STI-100-003 формасынын бир нече барагы колдонулат. 3-тиркеменин маалыматтык бөлүгүнүн алдындагы уячада тиркеменин барагынын номуру көрсөтүлөт. Декларация тапшыруучуда көрсөткүчтөр жок болгон толтурулбаган бөлүмдөр жана уячалар «Z» белгиси менен чийилип салынат.

**§ 5.1. I бөлүмдү толтуруу. «Мүлк»**

100. 1-графанын уячаларында 1, 2 жана 3-топтордогу мүлктөрдүн түрүнүн коду көрсөтүлөт: убактылуу же туруктуу жашоо үчүн пайдаланылган жана ишкердик ишти жүргүзүү үчүн пайдаланылбаган жатаканаларды, батирлерди, дача үйлөрүн, ошондой эле пайдаланылбаган турак эмес жайды кошкондо, турак үйдүн.

1-графанын уячаларын толтурууда төмөнкү таблицага ылайык мүлктүн коддору пайдаланылат:

|  |  |  |
| --- | --- | --- |
| **№** | **Мүлктүн коду** | **Мүлктүн аталышы** |
| 1 | 001 | Турак үй |
| 2 | 002 | Батир |
| 3 | 003 | Дача үйү |
| 4 | 004 | Жатакана |
| 5 | 005 | Пайдаланылбаган турак эмес жай |

101. 2-графанын уячаларында төмөнкү таблицага ылайык Декларация тапшыруучунун коду көрсөтүлөт:

|  |  |  |
| --- | --- | --- |
| **№** | **Коду** | **Мүлктү колдонуучу** |
| 1 | МЭ | Менчик ээси |
| 2 | ҮМЭ | Үлүштүк менчик ээси |
| 3 | МЭЭ | Менчик ээси эмес |

Эскертүү. Эгерде, мүлк салыгын төлөөчү болуп мүлктүн менчик ээси саналса, анда бул уячаларда «МЭ» коду көрсөтүлөт.

Эгерде, мүлк бир нече адамдын менчигинде болсо, «ҮМЭ» коду көрсөтүлөт.

Эгерде, салык төлөөчү болуп мүлктүн ээси эмес, колдонуучу саналса, анда уячаларда «МЭЭ» коду көрсөтүлөт.

102. 3-графанын уячаларында мүлк жайгашкан райондун коду көрсөтүлөт, ал ошол райондун салык органынын да коду болуп саналат.

Эскертүү. Райондордун коддору ыйгарым укуктуу салык органынын (www.sti.gov.kg) расмий сайтында жайгаштырылат.

103. 4-графанын уячаларында кыймылсыз мүлккө болгон укуктарды каттоо боюнча ыйгарым укуктуу мамлекеттик органы тарабынан ыйгарылган мүлктүн идентификациялык коду көрсөтүлөт.

Эскертүү. Бул код кыймылсыз мүлк бирдигинин техникалык паспортунун титулдук барагынын үстүңкү сабында көрсөтүлгөн.

104. 5-графанын уячаларында ушул Тартиптин 92-пунктунда каралган таблицага ылайык мүлк объектисинин категориясынын коду көрсөтүлөт.

Эскертүү.

Эгерде, мүлк объектисине жалпы негиздерде салык салынууга тийиш болсо, ага «С/С» коду ыйгарылат, эгерде, мүлк объектиси Салык кодексинин 324-беренесинин 3-бөлүгүнө ылайык салык салынуучу объект болуп саналбаса, анда ага «С/СТ» коду ыйгарылат.

Эгерде, Декларация тапшыруучу же мүлк объектиси үчүн Салык кодексинин 330-беренесине ылайык салык төлөөдө жеңилдик/бошотуу белгиленсе, мындай объектиге «Ж/Б» коду ыйгарылат.

105. 6-графанын уячаларында мүлк объектисинин чарчы метрлерде иш жүзүндөгү параметрлери көрсөтүлөт.

106. 7-графанын уячаларында ушул Тартиптин 93-пунктуна жана Салык кодексинин 332-беренесинин 5-бөлүгүнө ылайык мүлк салыгы боюнча маалыматтык эсептөөдө көрсөтүлгөн жана мурда эсептелген мүлк объектисинин ар бири боюнча салыктын суммасы көрсөтүлөт.

Эскертүү. Эгерде, Декларация тапшыруучу маалыматтык эсептөөнү салык органына берген мүлк объекттери отчеттук жылдын ичинде Декларация тапшыруучунун менчигинде/колдонуусунда болгон болсо, эсептелген салыктын суммасы ар бир мүлк объекттери боюнча маалыматтык эсептөөдөн ушул бөлүмгө көчүрүлөт. Эгерде, мүлк боюнча маалыматтык эсептөө белгиленген мөөнөттө берилбесе, ал Декларация менен чогуу берилет.

107. Бул бөлүмгө ошондой эле Декларация тапшыруучуга таандык болгон жана ишкердик иш үчүн арналган 2 жана 3-топтогу мүлк объекттери боюнча көрсөткүчтөр алар Декларация тапшыруучу тарабынан аны ишке ашыруу үчүн пайдаланылбаган шартта, мүлктүн 2 жана
3-топтордогу объекттери үчүн тиешелүү коэффициенттерди колдонуу менен киргизилет.

108. Эгерде, Декларация тапшыруучуда ушул бөлүм боюнча көрсөткүчтөр жок болсо же саптар толтурулбай калса, анда толтурулбаган саптар узун-туурасынан «Z» белгиси менен чийилет.

Эскертүү. Эгерде Декларация тапшыруучу турак жана/же турак эмес жайларды ишкердик иш үчүн пайдаланса, анда ал Ишкердик ишин жүргүзгөн жеке адамдын бирдиктүү салык декларациясынын 4-тиркемесин FORM STI-102-004 толтурууга милдеттүү.

Ошону менен бирге, мүлк объекттери боюнча маалыматтык эсептөөлөр ар бир топ үчүн өз-өзүнчө түзүлөт.

109. Эгерде мүлк объектиси маалыматтык эсептөөнү бергенден кийин отчеттук жылдын ичинде Декларация тапшыруучу тарабынан сатып алынса же сатылса, анда мындай объект жөнүндөгү маалымат мүлк объектисин сатып алуу же чыгаруу фактысы боюнча берилген кошумча маалыматтык эсептөөдө көрсөтүлүшү керек.

110. Эгерде мүлк объектисин салык салынбаганга жана салык салынууга тийиш эмеске кирсе, ошондой эле жеңилдетилген салык салынууга кирсе, 7-графанын тиешелүү уячасында «0» цифрасы же берилген жеңилдиктерди эске алуу менен төлөнүүгө тийиш болгон салыктын суммасы көрсөтүлөт.

111. Менчик укугу өткөрүлгөн учурда (сатуу, белекке берүү, мурастоо ж.б.) салыкты төлөө төмөндөгүдөй жүргүзүлөт:

а) мүлк объектисине болгон укуктарды мамлекеттик каттоо күнүнө чейин же каттоо күнүнө карата. Мында мүлк объектисинин алгачкы ээси отчеттук жылдын 1-январынан тартып ал мүлк объектисин өткөрүп берген айдын башталышына чейин эсептелген салыктын суммасын төлөйт. Мүлк салыгынын кийинки ээси анда мүлк объектисине укугу пайда болгон айдын башталышынан берки мезгилге эсептелген салыктын суммасын төлөйт;

б) мүлк объектисин сатуучу менен сатып алуучунун макулдашуусу боюнча, мүлк объектисине болгон укукту мамлекеттик каттоо учурунда салыктын жылдык суммасы бюджетке алардын бири тарабынан төлөнүшү мүмкүн. Андан кийин мүлк объектисине болгон укукту мамлекеттик каттоо учурунда төлөнгөн салыктын суммасы экинчи жолу төлөнбөйт;

в) мүлк объектисине болгон менчик укугун мамлекеттик каттоого чейин же каттоо учурунда мүлк салыгы төлөнбөгөн учурда, укуктар өткөрүлүп берилген отчеттук жылдын бардыгы үчүн салык төлөө боюнча милдеттенме андан ары жаңы ээсине жүктөлөт;

г) мүлк салыгы боюнча маалыматтык эсептөө салык кызматына жаңы ээси тарабынан бул мүлк объектисине болгон укук катталган айдан кийинки айдын биринчи күнү берилиши керек.

112. Жаңы курулуш объектиси же анын бир бөлүгү боюнча маалыматтык эсептөө да, объект ишке киргизилген айдан кийинки айдын биринчи күнү же объект пайдаланылган күндөн баштап, бул окуялардын кайсынысынан мурда болгонуна жараша берилет.

113. 3-тиркеменин «I бөлүм боюнча жыйынтык» сабынын уячасында 3-тиркеменин 7-графасынын уячаларында көрсөтүлгөн маанилердин суммасына барабар болгон 1, 2 жана 3-топтордун объекттери боюнча мүлк салыгынын жалпы суммасы көрсөтүлөт.

**§ 5.2. II бөлүмдү толтуруу. «Транспорт каражаттары, анын ичинде өзү жүрүүчү машиналар жана механизмдер»**

114. II бөлүмдүн 1-графасынын уячаларында транспорт каражатынын кыймылдаткычынын коду көрсөтүлөт. Эгерде, транспорт каражаты ичинен күйүүчү кыймылдаткыч менен иштесе, 1-графада «А» коду көрсөтүлөт, эгерде транспорт каражаты ичинен күйүүчү кыймылдаткыч менен иштебесе «Б» коду көрсөтүлөт. Бул топко төмөнкү таблицага ылайык транспорт каражаттарынын түрлөрү боюнча 001ден 007ге чейинки коддор менен белгиленген транспорт каражаттары киргизилет.

|  |  |  |
| --- | --- | --- |
| **Кыймылдаткычынын тибинин коду** | **Транспорт каражатынын түрүнүн коду** | **Транспорттун аталышы** |
| A (ичинен күйүүчү кыймылдаткыч менен иштегендер) | 001 | Жеңил автомобилдер, жеңил автомобилдердин базасындагы фургондор жана пикаптар |
| 002 | Жүк ташуучу автомобилдер, автобустар, кичи автобустар |
| 003 | Өзү жүрүүчү машиналар жана механизмдер: тракторлор, комбайндар , жол-курулуш машиналары |
| 004 | Айыл чарба өндүрүшүндө колдонулган өзү жүрүүчү машиналар жана механизмдер (тракторлор жана комбайндар) |
| 005 | Мотоциклдер, мотороллерлер, мопеддер, моточаналар жана моторлуу кайыктар, катерлер, кораблдер, теплоходдор |
| 006 | Яхталар жана суу мотоциклдери |
| Б (башкалар) | 007 | Сатып алган наркы боюнча - 001ден 006га чейинки коддордогу транспорт каражаттарынан тышкары, башка транспорт каражаттары, өзү жүрүүчү машиналар жана механизмдер |

115. Транспорт каражатынын түрүнүн коду 2-графада көрсөтүлөт.

116. 3-графанын уячаларында ушул бөлүмдүн 101-пунктуна ылайык Декларация тапшыруучунун - транспорт каражатын колдонуучунун коддорунун бири көрсөтүлөт.

117. 4-графанын уячаларында ушул Тартиптин 92-пунктунда берилген таблицага ылайык тандалып алынган мүлк объектисинин категорияларынын коду көрсөтүлөт.

118. 5-графанын уячаларында транспорт каражатын каттоо жөнүндө күбөлүккө ылайык транспорт каражатынын маркасы көрсөтүлөт.

119. 6-графанын уячаларында ар бир транспорт каражаты боюнча салыктын суммасы көрсөтүлөт.

Эскертүү. Бул бөлүм менчик укугунда транспорт каражаты бар Декларация тапшыруучу тарабынан толтурулат.

Транспорт каражаттары төмөнкүчө бөлүнөт:

а) транспорт каражаттары жана/же ичинен күйүүчү кыймылдаткыч менен иштеген өзү жүрүүчү машиналар жана механизмдер;

б) башка транспорт каражаттары, өзү жүрүүчү машиналар жана механизмдер.

Салык салынган транспорт каражаттары боюнча Салык кодексинин 332-беренесинин 5-бөлүгүнө ылайык Декларация тапшыруучу салык органына берген мүлк салыгы боюнча маалыматтык эсептөөдө көрсөтүлгөн жана мурда эсептелген салыктын суммасы көрсөтүлөт:

- эгерде, маалыматтык эсептөө берилген транспорт каражаты отчеттук жылдын ичинде Декларация тапшыруучунун менчигинде болгон болсо, эсептелген салыктын суммасы ар бир транспорт каражаты боюнча маалыматтык эсептөөдөн бул тиркемеге көчүрүлөт;

- эгерде, транспорт каражаты маалыматтык эсептөө берилгенден кийин, отчеттук жылдын ичинде сатып алынса же сатылса, анда ал транспорт каражатын сатып алуунун же чыгаруунун фактысы боюнча Декларация тапшыруучунун кошумча маалыматтык эсептөөлөрүндө көрсөтүлүшү керек. Эгерде, маалыматтык эсептөө белгиленген мөөнөттө берилбесе, ал Декларация менен чогуу берилет;

- эгерде, транспорт каражаты салык салынбаганга же салык салынууга тийиш эмеске, ошондой эле жеңилдетилген салык салынууга тийишке кирсе, 6-графанын тиешелүү уячасында «0» цифрасы же берилген жеңилдикти эске алуу менен төлөнүүгө тийиш болгон салыктын суммасы көрсөтүлөт;

- эгерде, Декларация тапшыруучуда бул бөлүм боюнча көрсөткүчтөр жок болсо же саптар толтурулбай калса, анда толтурулбаган саптар бардык узун-туурасы боюнча «Z» белгиси менен чийилет.

120. «II бөлүм боюнча жыйынтык» сабынын уячасында 3-тиркеменин 6-графасынын уячаларында көрсөтүлгөн маанилеринин суммасына барабар болгон мүлк салыгынын жалпы суммасы көрсөтүлөт.

**§ 5.3. III бөлүмдү толтуруу.
«Жер участогу»**

121. 1-графанын уячаларында жер участогунун түрүнүн коду көрсөтүлөт:

|  |  |  |
| --- | --- | --- |
| **№** | **Коду** | **Жер участогунун аталышы** |
| 1 | 01 | Сугат айдоо жери |
| 2 | 02 | Кайрак айдоо жери |
| 3 | 03 | Отургузулган көп жылдык бактар |
| 4 | 04 | Чөп чабындылар |
| 5 | 05 | Жайыттар |
| 6 | 11 | Шаарлар: Бишкек, Токмок, Кара-Балта, Ош, Жалал-Абад, Каракол, Талас, Чолпон-Ата |
| 7 | 12 | Шаарлар: Нарын, Балыкчы, Кант, Шопоков, Ак-Суу, Кара-Суу, Өзгөн, Майлуу-Суу, Таш-Көмүр, Көк-Жаңгак, Кызыл-Кыя |
| 8 | 13 | Башка шаарлар жана поселоктор |
| 9 | 14 | Айылдык калктуу конуштар |

Эскертүү. Жердин менчик ээси же пайдалануучусу деп таанылган, жерди пайдалануу укугу Кыргыз Республикасынын Жер кодексине ылайык жер участогуна жеке менчик укугу жөнүндө мамлекеттик акты, жер участогун убактылуу пайдаланууга укук жөнүндө жана жер үлүшүнө жеке менчик укугу жөнүндө күбөлүк менен күбөлөндүрүлгөн жеке адам жер участогу пайдаланылганына же пайдаланылбаганына карабастан үйдүн жанындагы, короо-жай жанындагы жана бак-чарбак участокторуна салык төлөөчү деп эсептелет.

Укукту белгилөөчү жана/же укукту күбөлөндүрүүчү документте көрсөтүлгөн жер участогунун аянты жер салыгын эсептөө үчүн салык базасы болуп саналат.

Үйдүн жанындагы, короо-жай жанындагы жана бак-чарбак участоктору үчүн жер участогу кайсы калктуу конуштагы аймакта жайгашканына жараша 11ден 14кө чейинки коддорду тандоо зарыл.

122. 2-графанын уячаларында Декларация тапшыруучунун - жер участогун пайдалануучунун коду көрсөтүлөт:

а) менчик ээси - МЭ;

б) үлүштүк менчик ээси - ҮМЭ;

в) менчик ээси эмес - МЭ.

123. 3-графанын уячаларында жер участогу жайгашкан райондун коду көрсөтүлөт, ал ошол райондун салык органынын да коду болуп саналат.

Эскертүү. Райондордун коддору ыйгарым укуктуу салык органынын (www.sti.gov.kg) расмий сайтында жайгашкан.

124. 4-графанын уячаларында жер участогуна болгон жеке менчик укугу жөнүндөгү мамлекеттик актыда же жер участогун убактылуу пайдалануу күбөлүгүнүн «Жер участогунун планы» же «Калктуу конуштардын жерлерин жана айыл чарба багытындагы эмес жерлерди экспликациялоо» кошумча барагында көрсөтүлгөн жер участогуна болгон укукту каттоо боюнча ыйгарым укуктуу мамлекеттик органы тарабынан ыйгарылган жер участогунун идентификациялык коду көрсөтүлөт.

125. 5-графанын уячаларында жер участогунун категориясынын төмөнкү коддорунун бири көрсөтүлөт:

а) эгерде, жер участогуна жалпы негиздерде салык салынууга тийиш болсо, ага «С/С» - коду ыйгарылат;

б) эгерде, жер участогу Салык кодексинин 343-беренесине ылайык салык салынуудан бошотулса, ага «С/СТ» - коду ыйгарылат;

в) эгерде, Декларацияга тапшыруучуга/жер участогуна Салык кодексинин 337-беренесинин 5-пунктуна же 344-беренесине ылайык жеңилдик белгиленсе, анда ага «Ж/Б» - коду ыйгарылат.

126. 6-графанын уячаларында жер участогунун жалпы аянты көрсөтүлөт:

а) үйдүн жанындагы, короо-жай жанындагы жана бак-чарба участогунун жерлерине же айыл чарба багытында эмес жерлерге - чарчы метрде;

б) айыл чарба багытындагы жер участокторуна – гектар менен.

127. 7-графанын уячаларында отчеттук жыл үчүн кошуп эсептелген жер салыгынын суммасы:

а) үйдүн жанындагы, короо-жай жанындагы жана бак-чарба участоктору боюнча эсептелген жер салыгынын суммасы жөнүндө салык органына кабарлоого;

б) айыл чарба жана/же айыл чарба багытындагы эмес жерлер боюнча салык органына берилген салык төлөөчүнүн маалыматтык эсебине ылайык чагылдырылат.

Эскертүү. Кабарлоо салык органы тарабынан салыкты төлөө мөөнөтүнөн кеч эмес - 1-сентябрга чейин жиберилет.

Кабарлоону албай калуу салыкты төлөбөй коюу үчүн негиз болуп саналбайт. Салык милдеттерин туура жана өз убагында эсептөө үчүн жоопкерчилик Декларация тапшыруучуга жүктөлөт. Декларация тапшыруучу салык органы салыктын суммасын туура эсептелгендигин текшерүүгө тийиш, ал эми кандайдыр бир себептер менен кабарлоо алынбаса, ал салыктын тиешелүү суммасын өз алдынча эсептөөгө жана төлөөгө тийиш. Мында Декларация тапшыруучу салыктын суммасын туура эсептөөгө жана бул уячаны туура толтурууга жардам алуу үчүн салык органына кайрыла алат.

Эгерде, жер участогу салык салынбаганга, ошондой эле жеңилдетилген салык салууга кирсе, 7-графанын тийиштүү уячаларында «0» цифрасы же берилген жеңилдикти эске алуу менен төлөөгө тийиш болгон салык суммасы көрсөтүлөт.

Эгерде, Декларация тапшыруучуда бул бөлүм боюнча көрсөткүчтөрү жок болсо же толтурулбай калган саптар калса, анда толтурулбаган саптар бардык узун-туурасы боюнча «Z» белгиси менен чийилет.

128. “III бөлүм боюнча жыйынтык”сабынын уячасында 7-графанын уячаларында көрсөтүлгөн маанилердин суммасына барабар болгон жер салыгынын жалпы суммасы көрсөтүлөт.

**6-глава. «Активдердин кыймылы»
(FORM STI-100-004) 4-тиркемени толтуруу**

129. Бул тиркемени толтурууда акча каражаттарын кошпогондо, активдердин наркы Декларация тапшыруучу тарабынан укукту бекитүүчү документтердин негизинде көрсөтүлөт, ал эми ал жок болсо, же аларда активдердин наркы көрсөтүлбөсө - Декларация тапшыруучунун жеке баалоосунун негизинде декларациялануучу мезгилдин аягындагы колдонуудагы базар баасы боюнча көрсөтүлөт.

Эскертүү. Активдер - бул курамына негизги каражаттар, башка узак мөөнөттүү салымдар (анын ичинде материалдык эмес активдер), жүгүртүү каражаттары, финансылык активдер жана дебитордук карыздар кирген мүлк.

Мүлк кыймылсыз жана кыймылдуу болуп бөлүнөт.

Кыймылсыз мүлккө үй, батир, жер участогу жана жер менен бекем байланышкан башка мүлктөр кирет.

Кыймылдуу мүлккө акча, транспорт каражаттары, эмерек, тиричилик техникасы, баалуу металлдардан жана асыл таштардан жасалган буюмдар, баалуу кагаздар, үй жаныбарлары жана кыймылсыз болуп саналган башка мүлктөр кирет.

Активдердин көбөйүшү, акчалай наркка ээ болгон материалдык баалуулуктарды алуу жана/же материалдык пайда алуу, ошондой эле Декларация тапшыруучунун милдеттенмелеринин азайышы киреше катарытаанылат.

Чет өлкөлүк валютадагы активдердин наркы декларациялоочу мезгилдин аягына карата Кыргыз Республикасынын Улуттук банкынын курсу боюнча улуттук валютада көрсөтүлөт.

Чет өлкөлүк валютадагы акча каражаттары декларациялоочу мезгилдин аягына карата Кыргыз Республикасынын Улуттук банкынын курсу боюнча улуттук валютада көрсөтүлөт.

**§ 6.1. I бөлүмдү толтуруу.**

**«Жеке адамдын кирешелери жана активдери»**

130. 450-уячада Декларация тапшыруучунун салык салынгандан кийинки таза кирешеси көрсөтүлөт, ал бул уячага Декларациянын
081-уячасынан көчүрүлөт.

131. 451-уячада 2-тиркеменин 290-уячасынан көчүрүлгөн, Декларация тапшыруучунун салык салынбаган кирешесинин суммасы көрсөтүлөт.

132. 452-уячада 2-тиркеменин 299-уячасынан көчүрүлгөн, мурда төлөм булактарында салык салынган Декларация тапшыруучунун кирешесинин суммасы көрсөтүлөт.

133. 453-уячада отчеттук жыл ичинде Декларация тапшыруучу тарабынан иш жүзүндө алынган кредиттердин, зайымдардын жана ссудалардын суммасы көрсөтүлөт.

134. 454-уячада отчеттук жыл ичинде Декларация тапшыруучуга иш жүзүндө кайтарылган кредиттердин, зайымдардын жана ссудалардын негизги суммасы көрсөтүлөт.

Эскертүү. Декларация тапшыруучу тарабынан берилген кредит жана зайымдар боюнча кайтарылган пайыздардын суммасы ал тарабынан «Башка кирешелер» катары 1-тиркеменин 198-уячасында көрсөтүлөт.

135. 469-уячада 450-469-уячаларда көрсөтүлбөгөн, отчеттук жыл ичинде жеке адам тарабынан алынган башка кирешелер жана активдер көрсөтүлөт.

136. 470-уячада 450-469-уячалардын маанилеринин арифметикалык суммасына барабар болгон, Декларация тапшыруучу тарабынан отчеттук жыл ичинде алынган кирешелердин жана активдердин жалпы суммасы көрсөтүлөт.

**§ 6.2. II бөлүмдү толтуруу. «Жеке адамдын чыгашалары»**

137. 471-уячада бул бөлүктүн 472-490-уячалардын маанилеринин арифметикалык суммасы көрсөтүлөт.

138. 472-уячада отчеттук жыл ичинде Декларация тапшыруучу тарабынан сатып алынган үйдүн (үйлөрдүн) наркы жана/же үйдүн (үйлөрдүн) курулушуна инвестицияланган акча каражаттары көрсөтүлөт.

139. 473-уячада отчеттук жыл ичинде Декларация тапшыруучу тарабынан сатып алынган батирдин (батирлердин) наркы жана/же үйдүн (үйлөрдүн) курулушуна инвестицияланган акча каражаттары көрсөтүлөт.

140. 474-уячада отчеттук жыл ичинде Декларация тапшыруучу тарабынан сатып алынган жер участогунун (жер участокторунун) наркы жана/же жер участогунун курулушуна инвестицияланган акча каражаттары көрсөтүлөт.

141. 475-уячада отчеттук жыл ичинде Декларация тапшыруучу тарабынан сатып алынган транспорт каражатынын (транспорт каражаттарынын) наркы көрсөтүлөт.

142. 476-уячада отчеттук жыл ичинде Декларация тапшыруучу тарабынан сатып алынган баалуу кагаздардын наркы көрсөтүлөт.

143. 477-уячада отчеттук жыл ичинде Декларация тапшыруучу тарабынан сатып алынган үй жаныбарларынын наркы көрсөтүлөт.

144. 490-уячада отчеттук жыл ичинде Декларация тапшыруучу тарабынан сатып алынган кыймылдуу жана кыймылсыз мүлктөрдүн башка түрлөрүнүн наркы көрсөтүлөт.

145. 491-уячада отчеттук жыл ичинде Декларация тапшыруучу тарабынан кредит берүүчүлөргө иш жүзүндө кайтарылган пайыздарын кошкондогу кредиттердин жана зайымдардын, ошондой эле ссудалардын толук суммасы көрсөтүлөт.

146. 492-уячада отчеттук жыл ичинде Декларация тапшыруучу тарабынан башка субъекттерге берилген кредиттердин, зайымдардын жана ссудалардын толук суммасы көрсөтүлөт.

147. 498-уячада отчеттук жыл ичинде Декларация тапшыруучу жүргүзгөн башка чыгашалардын толук суммасы көрсөтүлөт. Мындай чыгашаларга төмөнкүлөр кириши мүмкүн: коммуналдык төлөмдөр, тамак-ашка, жол киреге, кийим-кечекке, белектерди ж.б. сатып алууга кеткен чыгымдар.

148. 499-уячада отчеттук жыл ичинде Декларация тапшыруучу тарабынан жүргүзүлгөн чыгашалардын: 499=471+491+492+498 жалпы суммасы көрсөтүлөт.

|  |  |  |
| --- | --- | --- |
|  |  | Ишкердик иш жүргүзбөгөн жеке адамдын бирдиктүү салык декларациясын (FORM STI-100) толтуруу тартибинин 1-тиркемеси |

**Мамлекеттик эмес фондго чегерүүлөрдүн эсептен чыгарууларын алуу үчүн Декларация тапшыруучу тарабынан салык органына берилүүчү документтердин
тизмеси**

1. Арыз.

2. Декларация тапшыруучунун паспортунун көчүрмөсү.

3. Мамлекеттик эмес пенсиялык фонд менен түзүлгөн пенсиялык келишимдин көчүрмөсү.

4. Мамлекеттик эмес пенсиялык фондго салынган төлөмдүн суммасы жөнүндө төлөм документтеринин көчүрмөсү.

5. Мамлекеттик эмес фондго салынган төлөмдүн суммасы жөнүндө мамлекеттик эмес пенсиялык фонддун маалымкаты.

6. Эсептелген эмгек акысы, киреше салыгынын кармалган суммалары жана мамлекеттик эмес пенсиялык фондго чегерүү боюнча салыктык эсептен чыгарууларды берген мезгилге туура келген календардык жыл үчүн эмгек акысынан кармалган чегерүүлөр жөнүндө салык төлөөчүнүн иштеген жеринен берилген (негизги жана негизги эмес) маалымкаттын түп нускасы.

|  |  |  |
| --- | --- | --- |
|  |  | Ишкердик иш жүргүзбөгөн жеке адамдын бирдиктүү салык декларациясын(FORM STI-100)толтуруу тартибинин 2-тиркемеси |

**Социалдык эсептен чыгарууларды алуу үчүн Декларация тапшыруучу тарабынан салык органына берилүүчү документтердин
тизмеси**

1. Арыз.

2. Декларация тапшыруучу менен мектепке чейинки жана мектептеги билим берүү, башталгыч, орто жана жогорку кесиптик билим берүү боюнча кызматтарды көрсөткөн билим берүү мекемесинин ортосунда түзүлгөн, акы төлөнүүчү билим берүү кызматтарын көрсөтүү контрактынын көчүрмөсү.

3. Кириштөө кассалык ордерине жана/же билим берүү мекемесинин кызмат көрсөтүүсүнө төлөнгөн акы үчүн төлөм тапшырмасынын квитанциясынын көчүрмөсү.

4. Багуудагы адамдын туулгандыгы тууралуу күбөлүгүнүн/багып алуу тууралуу документинин көчүрмөсү.

5. Эгерде багылуучу орто же жогорку кесиптик билим алуучу мекемелерде окуп жаткан болсо, стипендия албайт деген маалымкаты.

6. Багуудагы адамдын паспортунун (бар болсо) көчүрмөсү.

7. Декларация тапшыруучунун паспортунун көчүрмөсү.

8. Декларация тапшыруучунун жубайынын паспортунун көчүрмөсү.

9. Никелешүү же ажырашуу жөнүндө күбөлүктөрдүн көчүрмөсү.

10. Эсептелген эмгек акысы, киреше салыгынын кармалган суммалары жана билим алууга социалдык эсептен чыгарууларды берген мезгилге туура келген календардык жыл үчүн эмгек акысынан кармалган мамлекеттик социалдык камсыздандыруу боюнча чегерүүлөр жөнүндө декларация тапшыруучунун иштеген жеринен берилген (негизги жана негизги эмес) маалымкат.

11) Эсептелген эмгек акысы, киреше салыгынын кармалган суммалары жана билим алууга социалдык эсептен чыгарууларды берген мезгилге туура келген календардык жыл үчүн эмгек акысынан кармалган мамлекеттик социалдык камсыздандыруу боюнча чегерүүлөр жөнүндө декларация тапшыруучунун жубайынын иштеген жеринен берилген (негизги жана негизги эмес) маалымкат.

12) айыл өкмөтүнөн, үй башкармалыгынан, шериктеш турак жай менчик ээлеринен, кварталдык комитеттен, турак жай кооперативинен жана башка турак-жай коммуналдык уюмдарынан үй-бүлөсүнүн курамы жөнүндө маалымкат.

|  |  |  |
| --- | --- | --- |
|  |  | Ишкердик иш жүргүзбөгөн жеке адамдын бирдиктүү салык декларациясын (FORM STI-100) толтуруу тартибинин3-тиркемеси |

**Мүлктүк эсептен чыгарууларды алуу үчүн Декларация тапшыруучу тарабынан салык органына бериле турган документтердин
тизмеси**

1. Арыз.

2. Декларация тапшыруучунун паспортунун көчүрмөсү.

3.Сатып алган кыймылсыз мүлктүн техникалык паспортунун көчүрмөсү.

4. Ипотекалык кредит алууга банктык жана/же финансы-кредиттик мекеме менен түзүлгөн ипотека келишиминин көчүрмөсү.

5. Күрөө жөнүндө келишимдин көчүрмөсү.

6. Ипотекалык кредитти төлөө тууралуу төлөм документтеринин көчүрмөсү.

7. Алынган, кайтарылган кредиттердин жана алар боюнча ипотекалык кредиттин төлөнгөн пайыздарынын суммалары жөнүндө банк мекемесинин маалымкаты.

8. Эсептелген эмгек акысы, киреше салыгынын кармалган суммалары жана мүлктүк салыктык эсептен чыгарууларды берген мезгилге туура келген календардык жыл үчүн эмгек акысынан кармалган мамлекеттик социалдык камсыздандыруу боюнча чегерүүлөр жөнүндө декларация тапшыруучунун иштеген жеринен берилген (негизги жана негизги эмес) маалымкат.

|  |  |  |
| --- | --- | --- |
|  |  |  |

|  |  |  |
| --- | --- | --- |
|  |  |  |